Maria Cristina an Div Sikilia (1806-1878) - Wikipedia\nMaria Cristina an Div Sikilia (1806-1878)\n(Adkaset eus Maria Christina an Div Sikilia (1806-1878))\nMeur a vaouez zo bet anvet Maria Cristina an Div Sikilia.\nMaria Cristina an Div Sikilia, pe María Cristina de Borbón-Dos Sicilias e spagnoleg, (Palermo, 1806 — Sainte-Adresse, 1878), a oa ur briñsez italian hag a voe rouanez Spagn goude dimeziñ da Fernando VII e 1829. Rejantez e voe goude marv he fried, etre 1833 ha 1840, evit he merc'h Isabel II, rouanez Spagn.\nMaria Cristina an Div Sikilia, poltredet gant Vicente López Portaña, Madrid, Mirdi ar Prado.\nMaria Cristina an Div Sikilia, poltredet gant Franz Xaver Winterhalter.\n3.1 Kentañ pried\n3.2 Eil pried\nTrede merc'h Francesco Iañ an Div Sikilia ha María Isabel Spagn e oa. Roue an Div Sikilia e oa he zad, hag infantez Spagn e oa he mamm. He c'hoar henañ, Luisa Carlotta an Div Sikilia (1804-1844), a oa dimezet da Francisco de Paula Spagn (1794-1865), breur yaouañ Fernando VII (1784-1833), Roue Spagn. Pa varvas trede pried he breur-kaer Fernando, teir gwech intañv ha bepred divugel, e teuas Luisa Carlotta a-benn da lakaat roue Spagn da addimeziñ d'he c'hoar yaouank, Maria Cristina. Evel-se eo e teuas ar c'hoar yaouank da vout pevare pried an intañv kozh, ha war un dro rouanez Spagn ha c'hoar-gaer d'he c'hoar.\nEuredet e voent e 1829. An ozhac'h, a oa eontr dezhi, en devoa 22 vloaz warni. Dipitet bras neuze e voe Carlos, Kont Molina, breur etrehenañ ar roue, o welout e vreur henañ oc'h addimeziñ adarre, hag ar gurunenn o pellaat diouzh e benn.\nGwelout ivez Brezel kentañ ar garlourien\nMervel a reas he fried Fernando VII d'an 29 a viz Gwengolo 1833. Anvet e oa bet an intañvez yaouank, Maria Cristina, e testamant ar roue, da c'houarnerez ar Rouantelezh (Gobernadora del Reino), ur garg a voe kadarnaet tri bloaz goude gant ar Lezioù (las Cortes) en 1836. D'an 28 a viz Kerzu 1833, tri miz goude dezhi intañveziñ, e reas un dimeziñ morganatek ha kuzh gant un sarjant eus e warded-korf, Agustín Fernando Muñoz y Sánchez. Ne oa ket an darempred-se diouzh grad kevredigezh an amzer. Ar beleg Marcos Aniano González, nevez beleget, mignon d'ar paotr nevez, a lidas o eured, hag a chomas e darempred gant an tiegezh e-pad tost da dri-ugent vloaz, evel aluzener ar palez ha kofesour nemetañ María Cristina.\nEn anaoudegegezh a gement-se e c'houlennas kuzul Real Isla de la Higuerita an aotre da gemmañ hec'h anv en Isla Cristina.\nHe brasañ enebour e oa hec'h eontr ha breur-kaer Carlos María Isidro de Borbón a lavare bezañ ar priñs pennhêr nemetañ hag a voe kaoz da Brezel kentañ ar garlourien.\nDimeziñ a reas e 1829 da Fernando VII (1784 - 1833), Roue Spagn, 22 vloaz warni. E bevare ha diwezhañ pried e oa. Div verc'h o doe :\nIsabel II (1830–1904), rouanez Spagn.\nMaría Luisa Fernanda de Borbón (1832–1897), Infantez Spagn, dimezet d'ar priñs gall Antoine d'Orléans (1824-1890), dug Montpensier.\nAddimeziñ a eure Maria Cristina an Div Sikilia da Agustín Fernando Muñoz y Sánchez, kentañ Dug Riánsares ha kentañ Markiz San Agustín, hag eizh bugel o doe, titlet gant o hanterc'hoar rouanez, Isabel II, etre 1847 ha 1849 :\nAdtapet diwar « https://br.wikipedia.org/w/index.php?title=Maria_Cristina_an_Div_Sikilia_(1806-1878)&oldid=1854052 »


Ar Votadini a oa ur bobl vrezhon eus hanternoz Enez Vreizh, e kreisteiz Skos hiriv, amezek kreisteiz d'ar Bikted.\n1 O bro\n2 O yezh\nEn em astenn a rae o bro etre an div voger, hini Hadrian ha hini Antoninus, pe etre Forth ha Tyne, e gevred Skos a hiriv betek biz Bro-Saoz, da lavarout eo adal kornad Sruighlea (Stirling e saozneg) hag ar stêr Tyne, ha dindano edo toleadoù Falkirk, Lothian ha Scottish Borders, hag ivez ar vro ac'h eas d'ober Northumberland diwezhatoc'h. Er c'hreisteiz dezho e oa pobl ar Brigantes.\nDa gentañ e oa o c'hêr-benn war dorgenn Traprain Law en East Lothian, ken na voe dilezet e deroù ar IVvet kantved da vont da Din Eidyn.\nO yezh[kemmañ | kemmañ ar vammenn]\nBrezhoneg (pe predeneg) e oa o yezh ha don eo o roud el lennegezh henvrezhonek gant ar varzhoneg Y Gododdin, gant ar barzh Aneurin er VIIvet kantved.\nHiriv e vez gwelet an den hag e oberenn evel perzhidi eus al lennegegezh kembraek.\nEr c'hentañ kanved e oant anavezet gant ar Romaned evel ur bobl vrezhon. Etre 138 ha 162 e voe aloubet o bro gant ar Romaned, etre moger Hadrian ha moger Antoninus.\nPa gilas ar Romaned da glask gwarez a-drek Moger Hadrian e teuas ar Votadini da vout ur stad hag a oa harperez da Roma hep bezañ dindan he lezenn. Ar jeneral roman Flavius Theodosius, kaset gant Roma a fizias er Votadini ar garg da ziwall harzoù hanternoz an impalaeriezh.\nGododdin[kemmañ | kemmañ ar vammenn]\nGoude aet kuit ar Romaned e kemmas tamm ha tamm ar vro. Ar bobl-se eo a zeuas da vout Gododdin an Hen Ogledd.\nAdtapet diwar « https://br.wikipedia.org/w/index.php?title=Votadini&oldid=1854034 »


Hent-houarn - Wikipedia\nAn hent-houarn a zo ur sistem treuzdougen div lodenn ennañ :\nan isframm, graet gant an hent-houarn, div steudad linennoù-houarn pe roudennoù lakaet war an treuzadelloù, ar re-se lakaet war un hentad mein (ar ballast)\nan aveadur ruilh, hemañ o tremen dindan stumm un tren, (anvet strobad ivez) da lavaret eo ur steudad gweturioù stlejet gant ur stlejerez peurliesañ. Bez' ez eus ivez trenioù emlusk enno unan pe daou pe dri strobad gweturioù hep stlejerez. Evel-se e cheller staliañ ar c'hefluskerioù e meur a lec'h (unan pe daou e pep strobad).\nDre astenn, ar ger hent-houarn a vez implijet evit an embregerezhioù-korvoiñ, da lavaret eo ar re a laka an hentoù-houarn da vont en-dro.\nAn dro-lavar hent-houarn a zeu eus ar galleg, hemañ un droidigezh rik eus ar saozneg. Ez-ofisiel eo bet lakaet war wel en ordrenañs roueel embannet d'ar 26vet a viz C'hwevrer 1823 p'eo bet aotreet e vefe savet al linenn hent-houarn kentañ e Bro-C'hall evit ur vengleuz c'hlaou e Sant-Steven (Loire).\nAdtapet diwar « https://br.wikipedia.org/w/index.php?title=Hent-houarn&oldid=1670163 »\nKemmoù diwezhañ degaset d'ar bajenn-mañ d'an 31 Her 2015, da 13:15.


Ar Gevel – Radio Naoned\nTag: Ar Gevel\nReportaj : Diwan Sant-Ervlan bodet dirak akademiezh Naoned\nTud bugale Diwan Sant-Ervlan asambles gant dilennidi, dilennadezed ha tud all tost o c’halon ouzh ar brezhoneg oa bet en em vodet dirak rektordi akademiezh Naoned. Ar pal goulenn ma vo kevratet skol Diwan Sant-Ervlan an abretañ ar gwellañ. En o zouez e oa Tangi Louarn deuet da Naoned e anv Kevre Breizh. Displegañ a ra pegen direizh eo stad an traoù.\nXavier Grimault zo tad er skol ha perzh eus skipailh BEV : Brezhoneg Evit ar Vugale, ar c’huzul skoazell a glask rastellat arc’hant evit lakaat ar skol da vont en-dro. Testeni a ra d’an diaesterioù arc’hant liammet eus ar fed ne vije ket paeet ar skodenn-skol.\nUr skipailh dileuridi ha dileuriadezed a oa sañset bezañ degemeret gant Rektor Naoned. Gireg Ar Gevel skolaer ha rener skol Diwan Sant-Ervlan a lâr hiroc’h deomp eus disoc’h an emgav-mañ.


Buhez ar Sent/1894/Iann er Gaoter - Wikimammenn\nBuhez ar Sent/1894/Iann er Gaoter\n◄ Pi V Iann er Gaoter Stanislas ►\nar c’houec’hved devez a viz mae\nSANT IANN ER GAOTER EOL BERVET\nSant Iann a ioa mab da Zebedee, ha breur da zant Jakez. Eunn devez, mamm ann daou abostol-ma a deuaz\ngantho da gaout hor Zalver, hag a gomzaz outhan evel-henn :\n« — Mestr, me’m euz c’hoant da c’houlenn eunn dra diganehoc’h. » « — Pe seurt ’ta, » eme Jezuz. « — Grit ma vezo ann daou-ma unan a bep tu d’ehoc’h enn ho rouantelez. » Hor Zalver a respountaz raktal : « — Ne c’houzoc’h ket petra c’houlennit. »\nNeuze e troaz oc’h Jakez ha Iann, hag e c’houlennaz outho d’he dro : « — Goest oc’h-hu da eva ar c’halir a dleann-me da eva? » « — Ia, emezho, goest oump. » « — Guir eo, eme Jezuz, eva a reot ar c’halir-ze ; mes n’e ket d’inn-me eo lakaat ac’hanhoc’h da azeza unan a bep tu d’inn; ar plasou-ze a zo d’ar re m’int miret evitho gant va Zad. »\nDre ar c’halir a dlie da eva, hor Zalver a entente he basion hag he varo. Pa c’houlenne eta oc’h Jakez ha Iann ha goest oant da eva ar c’halir a dlie da eva he-unan, ann dra-ze a ioa ar memes tra evel p’en devije goulennet : « — Goest oc’h-hu da c’houzanv ar poaniou a dleann-me da c’houzanv, pe boaniou all henvel outho ? » Hi a respountaz oant goest, ha kerkent Jezuz a lavaraz d’ezho : « — Guir eo, eva a reot ar c’halir-ze, da lavaret eo, gouzanv a reot ar poaniou a dleann-me da c’houzanv pe boaniou all henvel outho, »\nHogen, sant Jakez a evaz ar c’halir en doa evet he Vestr pa oue lakeat d’ar maro dre urs Herodes. Mes sant Iann n’e ket bet lakeat d’ar maro ; peur eta ec’h evaz ar c’halir en doa evet he Vestr ? Sant Iann en devoa dija tanveat ar c’halir-ma var menez Kalvar; rak eno he galoun a ioa bet rannet ha beuzet enn eur mor a c’hlac’har o velet Jezuz o vervel var ar groaz. He danveat en doa c’hoaz divezatoc’h, goude m’oa pignet hor Zalver enn env, p’oa bet taolet a benn diou vech e prizoun Jerusalem ha skourjezet asambles gant ann ebestel all. Erfin, he eva a reaz evit mad pa oue merzeriet e Rom enn amzer ann impalaer Domisian.\nDomisian a oue ann eil impalaer romen a ziskleriaz brezel d’ar relijion gristen. Neron oa bet ar c’henta. Var a lavar lod, Domisian a ioa c’hoaz krisoc’h eget Neron.\nAr baianed vella euz he rouantelez a oue koundaonet\nganthan d’ann harlu ; mes oc’h ar gristenien eo edo he\nvrasa kounnar. Sant Iann a veve c’hoaz d’ar mare-ze, hag a ioa karget euz a c’houarnamant holl ilizou ann Azii. Ar garg huel en devoa hag ar brud euz he zantelez hag euz he viraklou hen diskuillaz buhan da enebourien ar feiz. Kroget e oue ennhan epad m’edo e kear Ephez, el leac’h ma veze o chom peurvuia, ha goudeze e oue kaset da Rom da gaout ann impalaer.\nDomisian a roaz d’ezhan da joaz etre adori ann doueou faoz pe beza lakeat d’ar maro var ann heur. Diskib muia karet hor Zalver ne varc’hataz ket evit choaz ar maro, ha kerkent ann impalaer, heb damant ebed d’he gozni, her c’houndaonaz da vervel enn eur gaoter leun a eol bero. Sant Iann a zridaz he galoun o klevet eunn hevelep setans ; rak mall en doa da vont da velet he Vestr d’ar baradoz. Mes, pa oue taolet er gaoter, Doue a reaz enn he genver ar burzud en doa great guech all e kenver ann tri zen iaouank e fournez Babilon. Ann tri zen iaouank-se a ioa bet respetet gant ann tan, ha sant Iann ne oue ket devet ken nebeut gant ann eol bero. Er c’hountrol eo : pa oue tennet euz ar gaoter, oa iac’hoc’h ha krenvoc’h eget na oa diagent.\nDomisian a oue estlammet o velet kement all; mes sonjal a reaz ne oa erruet ann dra-ze nemed dre zorserez. Evelato ne gredaz mui klask lamet he vuez digant ann Abostol. A hent all goulskoude n’hen lezaz ket ken nebeut da zistrei da Ephez ; mes ordren a eure he gas da enez Pathmos, el leac’h ma skrivaz goudeze levr ann Apokalips.\nEr bloaz 95 eo e oue soubet sant Iann enn eur gaoter eol bervet e Rom, heb na c’hoarvezaz drouk ebed ganthan, hag e memor euz ar mirakl-ma ann Iliz e deuz great ato eur gouel hag eunn offis a gostez.\nPa deuaz mamm sant Jakez ha sant Iann da lavaret d’hor Zalver : « — Grit ma vezo va daou vab unan a bep tu d’ehoc’h enn ho rouantelez, » Jezuz a respountaz d’ezhi : « — Ne c’houzoc’h ket petra c’houlennit. » Goudeze hor Zalver a c’houlennaz he-unan ouz ann\ndaou abostol : « — Goest oc’h-hu da eva ar c’halir a dleann-me da\neva? » Ar c’homzou-ma a ziskouez, d’eomp sklear ne c’heller kaout perz e rouantelez Jezuz-Krist enn env nemed var bouez beza kemeret perz enn he boaniou var ann douar, ha setu ar pez ne goumprene ket mamm sant Jakez ha sant Iann. Ar vamm-ze ne goumprene ket ken nebeut ne vezo ket roet ar plasou er baradoz egiz ma vezont roet e rouanteleziou ar bed-ma. Rouaned ar bed-ma a joaz ar re a geront evit beza da dosta d’ezho; mes er baradoz justis Doue hebken a verk-he blas da bep hini dioc’h m’en deuz meritet. Evit lavaret mad eta, ann den he-unan eo a ra he blas er baradoz.\nAdtapet diwar « https://br.wikisource.org/w/index.php?title=Buhez_ar_Sent/1894/Iann_er_Gaoter&oldid=23840 »\nKemmoù diwezhañ degaset d'ar bajenn-mañ d'an 28 Gou 2011, da 16:19.


An Aesti pe Aestii a oa ur bobl en Henamzer hag a oa o chom er reter d'ar Mor Baltel. Meneget e voent gant an istorour roman Tacitus en e levr Germania (war-dro ar bloavezh 98). Hervez Tacitus e oa Aestui, bro an Aesti, un tu bennak er reter da vro ar Suiones (e Sveden), war ribl ar Mor Baltel. Diwar an displegadennoù-se e c'haller soñjal e oant oc'h ober o annez er pezh a voe Lituania ha Prusia ar Reter diwezhatoc'h (rannvro Kaliningrad hiziv).\nKartenn eus an Impalaeriezh Roman, ma weler anvioù ar pobloù anavezet d’ar c’houlz-se.\nGouzout a reer ivez e reer Aistmarės eus Loc'h ar Vistula e lituaneg hiziv, hag Aīstinmari e oa en henbruseg, un anv hag a zle bezañ savet diwar Aesti ha mari ("loc'h" pe "lenn"). Da lavaret eo e oa "loc'h an Aestii" anv kozh al ledennad dour-se.\nHervez ar pezh a zo bet dastumet gant an enklaskerien e c'hallomp soñjal e oa an Aesti ur bobl kar d'ar pobloù baltek, evel an Henbrused, da lavaret eo ne oant na Germaned, evel ar Brusianed, nag ur bobl finnek-ougrek, evel Estoniz bremañ. Kontañ a ra Tacitus en e skrid e oa o sevenadur ur meskaj etre hini ar Gelted ha hini ar C'hermaned : disklêriañ a ra e oa ganto "an hevelep boazioù ha kustumoù" evel "ar Suebi" (d'ar mare-se e talveze ar ger-se da envel an holl bobloù german eus ar reter), met o yezh a oa heñvel ouzh hini tud Enez Vreizh (da lavaret eo ur yezh keltiek ha n'eo ket ur yezh c'hermanek evel hini ar Suebi). Hogen gouzout a raer e rae Tacitus, alies, anv eus traoù en doa klevet gant tud all, traoù kontet dezhañ ha n'eo ket traoù bet gwelet gantañ war-eeun.\nAr pezh a gont Tacitus diwar-benn lidoù an Aesti a azeule ur vamm-doueez a glot a-walc’h gant ar pezh a ouzomp diwar-benn relijion bagan ar pobloù baltek gwechall. Menegiñ a ra ivez ar Fenni a oa amezeien d'an Aesti ha gouzout a reomp e oa ar Fenni hendadoù ar Finned.\nWar-lerc'h Tacitus ez eus bet tud all oc'h ober anv eus an Aesti en o skridoù, evel Cassiodorus (war-dro 485 – war-dro 585), Jordanes (VIvet kantved), Alfred Veur, roue Wessex, pe Adam Bremen, ur c’hronikour alaman eus an XIvet kantved.\nEn estoneg modern e reer Eesti eus "Estonia". Anavezet e oa ar vro-se evel Estia pe Hestia e testennoù latin kozh, hag Eistland er sagaoù skandinavek kozh. Gwechall e rae Estoniz gant ar ger Maarahvas evit ober anv anezho o-unan, ur ger hag a dalvez kement ha "tud eus ar vro". Ne ouzer ket gwall vat petra eo orin ar gerîoù Aesti hag Eesti met kar int.\n↑ Lang, Valter. The Bronze And Early Iron Ages In Estonia, Estonian Archaeology 3. University of Tartu Press, Tartu. 2007. \nAdtapet diwar « https://br.wikipedia.org/w/index.php?title=Aesti&oldid=1978401 »


Gian Maria Visconti.\nGian Maria Visconti pe Giovanni Maria Visconti (7 a viz Gwengolo 1388 – 16 a viz Mae 1412) a oa eil dug Milano er XVvet kantved. Mab e oa d'an dug Gian Galeazzo Visconti (1351-1402) ha da Caterina Visconti (1360-1404) .\nTrizek vloaz ne oa ken pa varvas an dug, e dad, e 1402, ha pa voe anvet da zug. E vamm a renas en e lec'h. Bec'h a savas kenkent en douaroù a oa bet aloubet gant an tad er bloavezhioù a-raok. Kemeret e voe ar galloud gant Facino Cane condottiero brudet. Gouzout a reas c'hoari war grizded Gian Maria, a roas urzh da vac'hañ e vamm e Monza, er c'hastell a oa bet profet dezhi 24 bloaz a-raok, da zeiz hec'h eured, gant an dug he fried. Eno e varvas-hi goude daou viz, d'ar 17 a viz Here 1404, diwar gontamm moarvat.\nDimeziñ a reas Gian Maria e 1408 da Antonia Malatesta, merc'h da Carlo Iañ, aotrou Rimini.\nBrudet e oa chas an dug, savet da lazhañ tud. Kement-se ne viras ket outañ a vezañ lazhet e 1412, dirak iliz San Gottardo, gant Gibelined, tra ma oa klañv Facino Cane e Pavia.\nE vreur Filippo Maria Visconti a voe dug war e lerc'h. Facino Cane en doa lakaet e ofiserien da douiñ reiñ dezhañ o skoazell.\nGian Galeazzo Visconti Gian Maria Visconti\n1402-1412 War e lerc'h\nAdtapet diwar « https://br.wikipedia.org/w/index.php?title=Gian_Maria_Visconti&oldid=1928564 »\nKemmoù diwezhañ degaset d'ar bajenn-mañ d'an 2 Gen 2022, da 19:08.


Eil quevren - Ar c’huec’hvet Chabistr - Wikimammenn\nEil quevren - Ar c’huec’hvet Chabistr\nYouen-Yan-Lois Derrien, 1779-1792 (?) (p. 93-94)\n◄ Ar pempet Chabistr. Var ar gonsideration, pehini eo an eil quevren eus ar veditation Ar c’huec’hvet Chabistr. Var an affectionou ha resolutionou, pehini eo an drede quevren eus ar veditation Ar seizvet Chabistr. Var ar Gonclusion hac ar Boquet spirituel ►\nAR C’HEC’HVET CHABISTR.\nVar an affectionou ha resolutionou, pehini eo an drede quevren eus ar Meditation.\nAR Meditation a zigaç mouvamanchou ha santimanchou mad en hor volontez, evel ma zeo carantez Doue ha carantez an Nessa, an desir d’ar Barados ha d’ar C’hloar, ar c’houant bras da gontribui e silvidiguez an eneou, an imitation eus a vuez hor Salver, ar gompassion, an admiration, ar rejouissanç, an doujanç rac droulanç Doue, rac ar Varn hac an Ifern : ar gassouni ouz ar pec’het; ar fizianç er vadelez hac en drugarez a Zoue ; ar vez hac ar gonfusion o consideri ar goual vuez hon eus cunduet. Hac e tle hor speret en em arreti en affectionou-mâ muia ma vezo possibl.\nNe rancac’h quet cousgoude, Philotee, en em arreti quement en affectionou general-se na zeuac’h d’o c’honvertissa e resolutionou particulier evit en em gourrija hac en em amanti. Dre exempl, ar guenta coms a lavaras hor Salver var ac Groas a broduo suraoualc’h un affection vad en hoc’h ene d’e imita, da c’houzout eo an desir da bardoni d’hoc’h adversourien ha d’o c’haret. Hoguen me lavar bremâ penaus eo nebeut quemense, ma na ajoutit var an desir-se ur resolution particulier er fæçon-mâ. Hebien eta n’en em choquin mui evit ar c’homsou dipitus-se a lavaro hen-a-hen var va foues, n’en em fourmalisin mui evit an disprijanç-se a raï hen-a-hen achanon, er c’hontrol me a lavaro hac a raio an drama’n-dra evit e c’hounit hac e appesi, hac evelse evit an nemorant-all. Dre ar voyen-mâ, Philotee, e courrigeot ho fautou e ber amser, eleac’h mar en em gontantit gant an desirou hac an affectionou hepquen, n’er greot nemet dre un hir amser ha dre gals a boan.\nAdtapet diwar « https://br.wikisource.org/w/index.php?title=Eil_quevren_-_Ar_c’huec’hvet_Chabistr&oldid=122740 »\nKemm diwezhañ d'an 9 Eos 2018 da 10:05\nKemmoù diwezhañ degaset d'ar bajenn-mañ d'an 9 Eos 2018, da 10:05.


Buhez ar Sent/1894/Gouel ann Anaoun - Wikimammenn\nBuhez ar Sent/1894/Gouel ann Anaoun\n◄ Gouel ann Holl Zent Gouel ann Anaoun Guinal ►\nMes hirio hor mamm zantel ann Iliz e deuz chenchet doare enn he offisou, ha setu ar c’hleier ho-unan ne c’houzont mui nemed klemm ha goulenn sikour gant eur vouez truezuz. Ar c’han ne laosk mui nemed huanadennou a c’hlac’har, hag ann aoteriou hag ann ornamanchou sakr zoken o deuz kemeret eul liou a ganv hag a dristidigez. Hirio, kement tra a velomp ha kement tra a glevomp a lavar d’eomp var eunn ton hirvouduz : « — Kristenien, a zo c’hoaz var ann douar, o pet sonj euz a anaoun paour ar purkator ! Kristenien, a zo c’hoaz var ann douar, pedit, pedit evit anaoun paour ar purkator ! »\nAdtapet diwar « https://br.wikisource.org/w/index.php?title=Buhez_ar_Sent/1894/Gouel_ann_Anaoun&oldid=30702 »\nKemmoù diwezhañ degaset d'ar bajenn-mañ d'an 20 Gen 2012, da 19:39.


Al lec'h m'emañ Burgh Island.\nBurgh Island, luc'hskeudennet\nBurgh Island a zo un enezenn lec'hiet a-dal da Bigbury-on-Sea, ur gêriadenn eus distrig Su Hams, en Devon (Bro-Saoz).\nBihan-bihan eo Burgh Island dre n'eus nemet c'hwezek devezh-arat dindani. N'emañ ket pell diouzh an douar bras ha gallout a reer mont di war droad pa vez ar mor en e zaere.\nAgatha Christie[kemmañ | kemmañ ar vammenn]\nPrenet e voe an enezenn gant an arzour breizhveuriat G. H. Chirgwi (1854-1922) e 1895, kent bezañ adprenet e 1927 gant ar produour Archibald Nettlefold (1870-1944). Eno e savas un ti gwenn mod Arz-kinklañ hag a voe lakaet da leti — Burgh Island Hotel — e 1933. Pedet gantañ e reas ar romantourez yaouank Agatha Christie meur a chomadenn eno, o taremprediñ tud brudet ar mare, Sir Winston Churchill, Sir Noël Coward, Nancy Cunard, Edouarzh VIII and Wallis Simpson, an nijerez Amy Johnson, an aktourez Gertrude Lawrence, R. J. Mitchell, Lord Louis Mountbatten hag ar stollad The Beatles en o zouez.\nAwenet e oa bet gant Burgh Island pa grogas-hi da skrivañ Ten Little Niggers hag anvet e voe an enezenn vihan "Nigger Island" da gentañ-penn, "Indian Island" ha "Soldier Island" pa voe kemmet titl an oberenn en And Then There Were None.\nAdimplijet e voe Burgh Island gant Christie en he romant Evil Under The Sun (1941) : e Burgh Island Hotel an hini eo e kas an igounier belgiat Hercule Poirot e vakañsoù.\n(fr) François Rivière & Jean-Bernard Naudin, les promenades d ' Agatha Christie, Éditions du Chêne, 1995, pajennoù 73-96.\n↑ Tad ar Supermarine Spitfire.\n↑ Embannet e 1939 e Rouantelezh-Unanet.\n↑ Adembannet e 1940 e Stadoù-Unanet Amerika.\nAdtapet diwar « https://br.wikipedia.org/w/index.php?title=Burgh_Island&oldid=1798016 »\nKemmoù diwezhañ degaset d'ar bajenn-mañ d'an 18 Mez 2018, da 13:52.


Pajenn:Pompery - Quelennou var labour pe gonnidegues an douar, 1851.djvu/276 - Wikimammenn\nPajenn:Pompery - Quelennou var labour pe gonnidegues an douar, 1851.djvu/276\nvéfé red, rac labouret a rafé eb digol, peurliessa evit é aotrou ebquen.\nAli an aotrou Leclerc-Thouin var al lizérou a-ber-amzer.\n« Padélez al lizérou, a lavar an aotrou Leclerc-Thouin, zo eun dra ac a c’houl eves ; rac guellidigués eller ober dan douar, né dellont német gât an amzer ; léal vizé roei dar mélour amzer da gaout an talvoudegues deus é labour. Pa gouêzer mad, aliez tamaller a enep-guir ar vélourien, abalamour né vellaont quet hô c’hiz labour. »\nAli an aoutrou Gasparin zi var ben ar muia- daloudegues a ô ar melour dan douar.\nAn aotrou Gasparin, en eul Léôr var gonnidegues an douar, a guinig dar berc’hennet douar eur c’hiz lizérou lec’h anavézer ha digoller ar mélour dré ma vella gât-an an tiégues. Mar gred ar mélour en deus guelleed é zouar talvoudegues cant scoëd, en oc’h quinig dé aotrou quément-zé a gresq var al lizer côz, emâ renco ober lizer adarré gât-an, ha ma né fel ober, é dléo paêa mil scoëd dar mélour barz e cas cuit, da lavarout anter doc'h guir al lévéou nevez en deus-hen quiniguet dezan.\nEuliet ga an aotrou Kerjegu.\nAn aotrou Kerjégu, pini a rén scol-labour Trévarez, ac em eus anvet c’hoas meur a vech, ô tiguémérout ar c’hélen-zé, en deus roëd dé vélourien lizérou envelep. Rô a ra dar mélour anter deus ar guelli-\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/276&oldid=141490 »


Pajenn:Perrot - Bue ar Zent.djvu/568 - Wikimammenn\nPajenn:Perrot - Bue ar Zent.djvu/568\na c’hede o bevanz diouz an Iliz, kement-hini a laboure war-dro ar berejou hag an ilizou, a oa dindannan. Rak-se, renk an avieler bras a deue dioustu goude hini ar pab, hag hen eo a gemere e blas, peurvuian, pa varve.\nAvieler sant Sixt oa Laurans. Espernet oa bet, hen gwelet hon deus, en esper e teuje da anzav d’ar gouarnamant pelec’h e oa madou an Iliz.\nGalvet dirak prefed Rom, Kornelius Sekularis, heman a roas urz d’ezan da zigeri tensoriou an Iliz ha d’o lakat etre daouarn ar gouarnamant. Ar zant a c’houlennas amzer evit ober an invantor aneze. Tri devez a oe roët d’ezan. Laurans a stagas gant al labour raktal hag a rannas etre ar gristenien ezommek kement a chome c’hoaz etre e zaouarn. Neuze e kemennas d’eze holl en em gavout d’an trede devez, dirak ti al lez-varn.\nD’an devez merket, Laurans, ouz e heul holl beorien Iliz Rom, tud mac’hagnet, dall, kamm, notet o izili. a yeas dispont dirak ar prefed.\n— Setu aman, emezan, tensoriou an Iliz ; ouz o bevan hag o gwiskan, e tastumomp en nenv pinvidigez vras.\nKounnaret, ar prefed a roas urz ma vije diwisket ha skoet gant skourjezou, begou houarn d’eze. Daoust d’e gorf freuzet ha d’ar gwad o poulladan dindannan, ar zant a chome laouen ; ne finve nemet e vuzellou ; pedi a rê e Zalver Jezuz. Ar prefed ne zigounnare ket.\n— Gouzout a ran, emezan, e c’hoantaez ar maro ; mes ne fell ket d’in e varvfes prim ; da boaniou a vezo padus.\nHag e reas digas dirazan ar benviachou impliet evit bourrevi ar gristenien. Ar merzer a respontas :\n— C’hoantât a ret ma spontan ; mes an Doue a zervijan a zo ganin ; n’am eus aon ebet rak ho tourmanchou.\nHag epad ma skoed warnan gant bizier, ha ma teved e gosteziou gant eun houarn ru, e pede e Zalver : « Jezuz Mab unik ar gwir Doue, grêt trugare d’ho servijer a fell d’ezan anzav ho hano ha kreski ho kloar en kreiz an tourmanchou.\nKredi a rê e oa o vont da vervel dindan an tôliou, hag e pede Jezuz da zigemer e ene. Mes eur vouez eus an nenv a lavaras d’ezan : « N’eo ket c’hoaz achu ; stourmajou-all ’zo ouz da c’hedal. » O klevet ar vouez-ze, eur zoudard, hanvet Roman, a ’n em zisklerias kristen, hag a lavaras da Laurans : « Me wel dirazout eun den yaouank eus ar re gaeran o sec’han ar gwad eus da c’houliou ; ro d’in prim ar vadeziant. » Ar zant, digaset d’ar prizon war urz ar prefed, evit m’en dije amzer da zaouri e dourmanchou,\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/568&oldid=140852 »


Accueil / À la Une / Politikerezhioù yezh Breizh ha Kembre keñveriet en Oriant\nCarwyn Jones, Ministr Kentañ Kembre.\nEn Oriant e oa bet dalc’het un eskemm etre Carwyn Jones, pennministr Kembre, ha dileuridi eus Breizh, d’al Lun 6 a viz Eost. Komzet e oa bet eus ar Brexit evel-just, ankeniet ma’z eo Carwyn Jones gant tasmant un “hard Brexit” a lakfe armerzh Kembre da gouezhañ en he foull. Tro zo bet ivez da lakaat ar gaoz war ar politikerezhioù yezh, o vezañ ma oa kalzik a zifennerien eus ar brezhoneg war al leurenn (Paul Molac, Lena Louarn…) hag er sal.\nGant Nil Caouissin, mouezh-aotreet Unvaniezh demokratel Breizh, e oa bet graet ar goulenn kentañ : “Ur goulenn am eus evit Carwyn Jones hag unan all evit Loïg Chesnais-Girard, met dre ma n’emañ ket ganeomp e vo graet ouzh Paul Molac a zo deuet e anv rannvro Breizh. Liammet eo an daou c’houlenn an eil ouzh egile. Carwyn Jones, lakaet eo bet da bal gant ho kouarnamant tizhout an niver a 1 milion a gembraegerien e 2050, da lavaret eo div wech muioc’h eget e 2018. Penaos emaoc’h e soñj ober evit mont war-zu un disoc’h ken brav ? Paul Molac, hervez ar pezh a ouzomp diwar-benn oad ha niver ar vrezhonegerien ne vefe ket ouzhpenn 50 000 anezho e 2050, ma ne cheñchomp netra. D’ho soñj, perak ne c’hall ket Breizh ober kenkoulz ha Kembre ?”\nPep hini en doa respontet. Hervez Carwyn Jones eo bet gounezet endeo ar stourm evit ar genofisielded kembraeg-saozneg, kenkoulz hag ar stourm evit hollekaat kelenn ar c’hembraeg. Met ar re a zesk kembraeg er skol n’o devez ket atav tro da gomz kembraeg en o oad gour, e reter ar vro dreist-holl. Al labour diaesañ a chom da gas da benn eo hennezh : normalizañ implij ar yezh e-maez ar skolioù hag an ensavadurioù, war ar rouedadoù sokial da skouer.\nDegaset en doa Paul Molac da soñj ar selaouerien e oa pell saviad Breizh diouzh hini Kembre. Chom a ra ur mell labour da gas evit ledanaat ar c’helenn divyezhek, a zlefe, hervezañ, bezañ hollekaet ivez. Paul Molac koulz ha Lena Louarn o deus kavet abeg en diouer a strivoù a-berzh ar Stad evit tuta kelennerien brezhoneg ha muioc’h c’hoazh evit stummañ kelennerien war ar brezhoneg.\nGoulennoù all a oa bet war-lerc’h, diwar-benn ar yezh (kudennoù ar c’helenn brezhoneg e Liger-Atlantel da skouer) pe diwar-benn an treuzdougen, an diouer a linennoù dre aer etre Breizh ha Kembre, an eskemmoù sevenadurel etre Kerdiz ha Naoned…\nGoude bezañ kinniget politikerezh yezh rannvro Breizh e embannas Lena Louarn e vefe embannet e miz Here disoc’hoù ur studiadenn war implij ar gallaoueg hag ar brezhoneg e Breizh. Gortoz a reomp gant mall ar sifroù-se neuze, o c’houzout ne oa ket bet graet abaoe 2007.\nPartager la publication "Politikerezhioù yezh Breizh ha Kembre keñveriet en Oriant"\nBreizh bretagne breton brezhoneg carwyn Jones gallo gallois kembraeg Kembre langue léna louarn paul molac Pays de Galles udb\t2018-08-07


Troioù-kaer Alis e Bro ar Marzhoù - Wikipedia\n(Adkaset eus Alice's Adventures in Wonderland)\nTalbenn an embannadur saoznek kentañ\nRa vo dibennet !\n(Skeudenn gant Charles Robinson, 1907)\nTroioù-kaer Alis e Bro ar Marzhoù (titl orin saoznek : Alice's Adventures in Wonderland), berraet alies en Alis e Bro ar Marzhoù (Alice in Wonderland), eo ar romant brudetañ savet gant ar skrivagner saoz Charles Lutwige Dodgson dindan an anv Lewis Carroll.\nEmbannet e voe er bloaz 1865 hag an droidigezh vrezhonek kentañ, kaset da benn gant Herve Kerrain, a zeuas er-maez e 1995.\nAlice in Wonderland, gant George Dunlop Leslie.\nUn heuliad, Through the Looking Glass ("A-dreuz ar melezour") a voe embannet e 1871 ; n'eo ket bet troet e brezhoneg betek-henn.\nAlice Liddell poltredet en 1860 gant Lewis Carroll.\nEmbannet e voe al levr d'ar 4 a viz Gouhere 1865, tri bloaz goude ur bourmenadenn en ur skaf war ar stêr Isis, a red dre gêr Oxford, hag a voe graet gant ar reveranted Dodgson (Carroll) ha Robinson Duckworth gant teir flac'hig :\nLorina Charlotte Liddell ( 13 vloaz, a zo anvet Prima er varzhoneg-digeriñ).\nAlice Liddell (10 vloaz, anvet Secunda ).\nEdith Liddell ( 8 vloaz, anvet Tertia )\nKregiñ a reas ar valeadenn ouzh pont Folly e-kichen Oxford hag echuiñ un dek kilometr pelloc'h, e Godstow. E-pad ar bourmenadenn e kontas Dodgson d'ar c'hoarezed Liddell un istor edo o paouez ijinañ. Hennezh a deuas da vout Alice's Adventures Underground ha diwezhatoc'h Alice's Adventures in Wonderland.\nAlis e Bro ar Marzhoù (2010)\n↑ Dastumad "Levrioù Skol al Louarn", An Here, 1995, ISBN 978-2-86843-097-7 (br)\n↑ Lewis Carroll (1865, 1871), Alice's Adventures in Wonderland and Through the Looking Glass (skeudennaouet gant John Tenniel), Penguin Classics, 2012, ISBN 978-0-14-143976-1 (en)\nAdtapet diwar « https://br.wikipedia.org/w/index.php?title=Troioù-kaer_Alis_e_Bro_ar_Marzhoù&oldid=1831657 »\nKemmoù diwezhañ degaset d'ar bajenn-mañ d'an 17 Meu 2019, da 14:35.


Pajenn:Herri - Skrituriou sakr - Exod, 1861.djvu/82 - Wikimammenn\nPajenn:Herri - Skrituriou sakr - Exod, 1861.djvu/82\nne varvint ho-unan nemet ar re zistera. Hag ar beac’h a vezo skanvoc’h evid-hoc’h pa ho pezo roet lod anezhan da reall.\n23. Mar grit kement-se, e reot mad ar garg en deuz roet Doue d’eoc’h, hag e viot goestl da ober ar pez a vezo gourc’hemennet d’ehoc’h gant-han, hag ann holl bobl-man a zistroio d’ar ghear e peoc’h.\n24. O veza klevet ar c’homzou-ze, Moïzes a reaz ann holl draou en devoa he dad-kaer hen aliet da ober.\n25. Hag o veza choazet etre holl vugale Israël tud stard ha kalounek, ho greaz prinsed ar bobl, lod da veza var benn mil den, lod var benn kant den, lod var benn hanter-kant den, ha lod var benn dek den.\n26. Hag e varnent ar bobl munud e pep amzer ; mes ar pez a vije a ziessa a gassent da Voïzes, ha ne varnent nemet ann traou essa.\n27. Ha Moïzes a ghimiadaz ouz he dad-kaer, pehini a zistroaz adarre d’he vro.\n℣ 1. Ha Jethro a reaz eur zakrifis da Zoue. — Kement-ma a zeu da gretaat ar pez hon euz merket dija ; da lavarout eo, ec’h anaie Jethro ar guir Doue hag e oa belek d’ezhan evel Melkisedek. Ar pez hon euz da evesaat out-han brema, eo al lid a rejont etrez-ho, me lavar Jethro, Aaron hag henaoured ar bobl ; Dont a rejont eme ar Skritur, da zibri ar bara dirag Doue. Kement-se a ziskouez penaoz a holl viskoaz ann dud a zebre lod euz ann traou a ghennighent e sakrifis da Zoue, hag a grede e reent evelse eunn dra sakr, hag agrabl da Zoue, en em unanent gant-han dre eunn doare commu-\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/82&oldid=115153 »\nKemmoù diwezhañ degaset d'ar bajenn-mañ d'an 19 Ebr 2018, da 15:47.


Trede levr - XXXVII - Wikimammenn\nTrede levr - XXXVII\n◄ A-enep barnedigesiou goullo ann dud Trede levr - XXXVII Penaoz e tleer en em lakaat e reiz vad e-kenver ann traou a-ziaveaz, ha goulenn skoaz digant Doue pa vezer war-nez koueza er pec’hed ►\nSEIZVED KENTEL HA TREGONT.\nRed eo d’ann den en em zilezel a-grenn he-unan, mar fell d’ezhan kaout ar gwir frankiz a galoun.\n1. — Jezuz-Krist. — Va map, en em zilezit hoc’h-unan hag e kavot ac’hanoun. Na c’hoantait netra, n’ho pezet pers e nep tra, ha neuze ez eot atao war gresk er mad. Rak dont a rai d’e-hoc’h brasoc’h grasou, kerkent ha ma reot ar pez a blij gant Doue, hep derc’hel netra enn tu diouz-hoc’h.\n2. — Ann ene mad. — Aotrou, va Doue, ped gweach e tleann-me en em lakaat etre ho taouarn ? E petra e tleann-me en em zilezel va-unan ?\n3. — Jezuz-Krist. — E pep tra hag e peb amzer, enn traou bihan ker kouls hag er re vraz, hep ma ve tra enn tu diouz-hoc’h ; me a fell d’in e vec’h distag a-grenn dioc’h kement tra zo. Penaoz ec’h hellfac’h-hu beza d’in ha me d’e-hoc’h, ma ne zeuit da zilezel pep tra enn diabars hag enn diaveaz, pep tra nemet ar pez a blij gant Doue. Seul gentoc’h ma reot ann dra-ze, seul vrasoc’h a ze e vezo peoc’h hoc’h ene ; seul vui en em zilezot hoc’h-unan e leal, seul vui a ze e plijot d’in, seul vui ivez a vad a zeuio d’e-hoc’h.\n4. — Tud zo ha p’en em lekeont etre va daouarn nemet e traou zo. O veza n’ho deuz ket lekeat ho holl fisians e Doue, ar re-ze zo gwall stag ouz ho zra ho-unan. Darn all en em ro holl d’in da genta ; da c’houde avad, kenta ma stag out-ho ann distera temptasion, setu e tistroont d’ho fleg ho-unan adarre. Evit se eo ne d-eont nemeur war gresk er mad.\nAr re-ze n’ho devezo biken gwir frankiz eur galoun c’hlann, biken ive ne vezint galvet da gaout va c’harantez-me, ma n’en em zilezont ket a-grenn ho-unan e pep tra, ha ma n’en em roont ket d’in bemdez hag e pep tra. Anez ne oufent, da breman na biken, beza a-unan gan-en na va c’haout ken nebeut.\n5. — Lavaret em euz d’e-hoc’h meur a weach, ha breman e lavarann adarre : en em zilezit hoc’h-unan, grit ar pez a blij d’in ; neuze e vezo braz ar peoc’h enn he kaloun. Roit pep tra evit pep tra, na glaskit tra e-bed, na c’houlennit netra, ho pezet ho kaloun stag ouz-in gant fisians, ha me a vezo d’e-hoc’h. Neuze ho pezo ar frankiz a galoun, neuze e viot kuit euz ann devalijen ma’z oc’h dallet gant-hi.\nPedit Doue ha goulennit digant-han ar c’hras da veza distag a-grenn dioc’h pep tra ha da veza hep netra e-bed, evit mac’h hellot, pa viot enn noaz, heulia Jezuz enn noaz. Goulennit digant-han ar c’hras da vervel d’e-hoc’h hoc’h-unan ha da veva gan-en da viken ; poanit e-kenver se, n’ho pezet ken c’hoant. Neuze ez ai da netra pep preder goullo hag ive ho sonjezonou hag hoc’h enkresiou fall. Neuze ivez ez ai diouz-hoc’h peb aoun dreist dalc’h, neuze e varvo enn ho kaloun pep karantez direiz.\nLavaret hoc’h euz, o va Jezuz : mar fell d’ann den dont war va lerc’h, e tle en em zilezel he-unan, dougen he groaz ha dont d’am heul. Lavaret hoc’h euz c’hoaz : nep piou-bennag ne zilez ket kemend en deuz, ne d-eo ket evit beza diskibl d’in. Arabad eo marc’hata, red eo kemeret unan etre daou, pe c’houi, o va Doue, pe ar bed, rak ne oufet ket servicha daou vestr : c’houi ne fell ket d’e-hoc’h beza war zaou hanter. Ann hini en em glask he-unan, hen-nez a bella diouz-hoc’h. N’emoc’h ket e kaloun ann hini n’en em zilez ket a-grenn he-unan, e kaloun ann hini a zo stag c’hoaz oc’h traou ann douar, e kaloun ann hini a gar re evit-han he-unan ar madou en deuz pe ar grasou en deuz bet digan-e-hoc’h ; er seurt kalounou-ze ho karantez a zo enk war-n-ezhi, Aotrou. Goude m’hon euz bet ann dudiou ho deuz ann eneou a zo a-unan gan-e-hoc’h, penaoz ec’h oufemp-ni choum hep beza mui-oc’h-vui a-unan gan-e-hoc’h ? Na peger sempl ha pegen diskiant eo ann den ! hag hen zo eta diez anaout ne d-eo kement zo war ann douar netra nemed-hoc’h ; hag hen zo diez anaout ne ouzomp ket petra a fell d’e-omp, anaout ne ouzomp ket e pe du trei, anaout ez eo goullo hor c’hoantegesiou ? Hag hen zo diez dilezel eur seurt madou fall na dister, pa’z ema ar maro o tont d’ho lemel digan-e-omp evit-mad ? Petra vezo prederiou hor c’haloun d’ar c’houls ma’z ai gant ann avel ann traou holl ma’z omp bet touellet gant-ho ? Petra vezo d’e-omp madou ann amzer, pa vezo ann amzer o vont da guzet evid-omp ?\nEma great gan-en, Aotrou, va Doue ; bez’e fell d’in kas da benn kemend a c’houlennit digant ar re a fell d’ezho beza holl d’e-hoc’h. Den eta na gomzo mui d’in diwar-benn ar bed, ra davo ann dud diwar va fenn, torret eo bet gan-en kemend a ioa oc’h va sparla ; maro ounn breman, hiviziken ne vevinn nemet e Jezuz-Krist. Ar c’horf-man d’in a zo evel al lienen a zo enn-dro d’ar re varo ; setu me gourvezet em bez, sebeliet gant Jezuz-Krist e Doue. — Evel-se bezet great.\nAdtapet diwar « https://br.wikisource.org/w/index.php?title=Trede_levr_-_XXXVII&oldid=89390 »\nKemmoù diwezhañ degaset d'ar bajenn-mañ d'an 22 Gou 2016, da 10:37.


Eizved sizunvez war ar bloaz (C) ha penn kenta ar Horaiz - Le Diocèse de Quimper et Léon\nAccueil - Eizved sizunvez war ar bloaz (C) ha penn kenta ar Horaiz\nEizved sizunvez war ar bloaz (C) ha penn kenta ar Horaiz\nEuz ar 27 a viz C’hwevrer d’ar 5 a viz Meurz 2022\n17 Pa oa Jezuz o vond en hent, e tiredas eun dén d’e gaoud, hag o penndaoulina dirazañ, e houlennas outañ :\n— « Perag e lavarez ez on mad ? Dén e-béd n’eo mad nemed Doue hepkén ! 19 Anaoud a rez ar gourhemennou : Ne lazi ket, ne ri ket avoultriez, ne laeri ket, ne lavari ket falz-testeni, ne ri gaou ouz dén ; da dad, da vamm a enori.\n21 Para a reas Jezuz, neuze, e zaoulagad warnañ, ha kared anezañ. Lavared a reas dezañ :\n— « Eun dra hepkén a ra diouer dit c’hoaz : kee, gwerz da oll vadou, ro anezo d’ar re baour, hag ez-po eun teñzor en Neñv. Ha neuze, deus d’am heul ».\n27 O para e zell warno, e lavaras Jezuz dezo :\n— « Ahanta ! Dilizet on-eus-ni pep tra, hag on-eus heuliet ahanout ».\n31 « Kalz euz ar re genta a vo da ziweza, hag ar re ziweza a vo da genta ».\nMerher al Ludu\nMz 6, 1-6.16-18\nBodet e ziskibien en-dro da Jezuz, war ar menez, e lavare dezo :\n1 « Diwallit da ober hoh oberou-mad dirag an dud evid beza gwelet ganto, pe n’ho-po digoll e-béd digand ho Tad hag a zo en neñv.\n2 « Neuze eta, pa rez aluzenn, arabad dit seni gand ar hornboud dirazout, evel ma ra ar re a vez er zinagogennou ha war ar ruiou, o klask sellou an dud evid beza meulet ganto. E gwirionez, e lavaran dit : bez’ o-deus dija o digoll.\n3 « Te avad, pa rez aluzenn, ra jomo da zorn kleiz hep gouzoud ar péz a ro da zorn dehou, 4 hag evel-se, e chomo da aluzenn e kuz ; ha da Dad hag a wél ar péz a zo kuzet, a rento anezi dit ».\n5 « Pa vezit o pedi, na rit ket evel ar bilpouzed, hag a blij dezo ober o fedennou en o-zav er zinagogennou hag e pep kroazhent, evid beza gwelet gand an dud. E gwirionez, e lavaran deoh : bez’ o-deus dija o digoll.\n6 « Te avad, pa vezez o pedi, kee en da gambr, serr an nor warnout, ha péd da Dad hag a zo aze el leh kuz. Da Dad, hag a wél ar péz a zo kuzet, a rento dit.\n16 « Ha pa vezit o yun, na vezit ket evel ar bilpouzed a ziskouez o fenn teñval, evid ma vo sklêr d’an dud emaint o yun. E gwirionez, e lavaran deoh : bez’ o-deus bet dija o digoll.\n17 « Te avad, pa vezez o yun, taol louzou-c’hwez-vad war da benn, ha gwalh da fas. 18 Evel-se, ne vo anavezet gand dén e-béd emaout o yun, nemed gand da Dad hag a zo e pep leh kuz, ha da Dad hag a wél ar péz a zo kuzet, a rento dit ».\nYaou 3 a viz Meurz, Gouel Sant Gwenole, abad Landevenneg,\nYaou goude al Ludu\n22 Lavared a ree Jezuz d’e ziskibien :\n— « Red eo da Vab an Dén gouzañv kalz poaniou, beza distaolet gand Pennou-Braz ar bobl, ar Veleien-Vraz hag ar Skribed, beza kaset d’ar maro, ha sevel da veo d’an trede deiz ».\n23 Hag e lavare d’an oll :\n— « M’e-neus unan bennag c’hoant dond d’am heul, dezañ trei kein dezañ e-unan, dougenn e groaz bemdez ha dond war va lerh.\n24 « Rag an neb a fell dezañ savetei e vuhez, a hollo anezi, med an hini a goll e vuhez abalamour din, a zaveteio anezi.\n25 « Da betra e talvez d’an dén gounid ar béd a-béz, ma ’z a e-unan d’ar maro pe da goll.\nGwener goude al Ludu\nMz 9, 14-15\n14 Dond a reas diskibien Yann-Vadezour da gaoud Jezuz, hag e lavarjont dezañ :\n15 Hag e respontas Jezuz dezo :\n— « Daoust hag e hell an dud pedet d’an eured beza e kañv e-keid ha m’ema an dén-nevez asamblez ganto ? Med dond a raio eur mare ma vo lamet an dén-nevez diganto, ha neuze e raint yun.\nSadorn goude al Ludu\n27 Gweled a reas Jezuz eur publikan, Levi e ano, azezet e bureo ar maltoutèrèz, hag e lavaras dezañ :\n28 Dilezet pep tra gantañ, e savas hag ez eas d’e heul.\n29 Ober a reas Levi eur préd braz evid Jezuz, en e di. Bez’ e oa publikaned e-leiz ha maread a dud all ouz taol ganto.\n30 Grozmolad a ree ar Farizianed hag ar Skribed ouz e ziskibien, en eur lavared :\n— « Perag emaoh-c’hwi o trebi hag oh eva gand ar bublikaned hag ar beherien ? »\n— « N’eo ket an dud yah eo o-deus ezomm euz ar medisin, med ar re glañv. 32 N’on ket deuet da hervel an dud just, med ar beherien, ma troint o halon ouz Doue ».


Eifionydd - Wikipedia\nEifionydd (distaget [əiviˈɔnɨð] e kembraeg) zo ur vro vihan e kontelezh Gwynedd, e Kembre. En em astenn a ra e gevred Ledenez Llŷn, etre Porthmadog er reter ha Pwllheli er c'hornôg. Gwechall e oa unan eus daou gombod kantrev Dunoding, ha kendalc’het en deus an anv da vout implijet betek hon amzer.\nCricieth e oa kreizenn “kombod” Eifionydd gwechall-gozh. Savet e voe kastell Cricieth gant Llywelyn Fawr\nAl lodenn norzh eus rouantelezh kozh Dunoding e oa Eifionydd. Hervez ar richenn e teu anv ar vroig-mañ eus hini Eifion mab Dunod, an hini en deus roet e anv d’ar c’hantrev, ha mab-bihan Cunedda Wledig. Cricieth e oa kreizenn ar c’hantrev, met marteze e oa bet ar greizenn-se e Dolbenmaen da gentañ.\nBremañ n’eo ket Eifionydd un unvez velestradurel, met derc’hel a reer d’ober anv eus Eifionydd er vro aliezik. E Porthmadog da skouer e kaver un "Ysgol Eifionydd" (skol Eifionydd). E broig Eifionydd emañ keriadennoù Abererch, Chwilog, Llanaelhaearn, Pencaenewydd, Llanarmon, Llangybi, Llanystumdwy, Rhoslan, Pentrefelin, Penmorfa, Garndolbenmaen, Golan Bryncir ha Pantglas.\nKartenn eus kantrevoù Kembre\nAdtapet diwar « https://br.wikipedia.org/w/index.php?title=Eifionydd&oldid=1831937 »


Buhez ar Sent/1912/Jerom - Wikimammenn\nBuhez ar Sent/1912/Jerom\n◄ Mikêl arc’hêl Jerom Lourd ►\nTregontvet devez a viz Gwengolo\nBeleg ha Doktor eus an Iliz (331-420)\nJerom, ar gouiziekan eus Tadou an Iliz, a oa ganet en Stridon, en Dalmasi, war-dro ar bla 331. E dad, den a beadra, a gasas anezan da Rom d’ober e studi.\nA-bouez lenn ar skridou gwellan savet en gregach hag en latin, e teuas a benn da c’houzout mat an daou yez-ze.\nEr mare kentan m’oa deut da Rom, ec’h ee bep sul d’ober eun dro d’ar c’hatakombou, da bedi war beziou ar verzerien ; mes a damm da damm, e teuas da zilezel an hent mat.\nDa ugent vla, e oe badezet gant ar pab e-unan, hag e tec’has diouz eur gêr a roë re a digare d’ezan da gouezan er pec’hed. Gwelet a reas Trev hag Akuile. Ac’hane e skoas etrezek ar zav-heol, gant eun nebeut tud yaouank (372). Gwelet a reas menec’h ar broiou-ze hag e c’hoantaas kemer skouer warneze : mont a reas da chom da ouelec’h Kalcis. Eno e tremenas e amzer o pedi, o labourat a gorf, oc’h ober pinijen, hag o studian ar Skritur-Zakr. Da ziskuizan, e lenne skridou Plaut, Ciceron, Virgil hag Homer.\nDaoust ma ne veze pennad ebet dibreder, froudennou direiz a gave c’hoaz an tu da dreuzi a-wechou e spered. Evit danvât e natur, hag evit bezan barrekoc’h da gompren ar Skritur-Zakr, en em lakas neuze da zeski an hebreeg, eur yez diês da zeski, mar zo unan. En eul lizer a skrivas er mare-ze d’e vignon Rustikus, e lavar : « Kaout a rê d’in n’am bije biken gallet dont a benn da c’houzout yez ar Judevien ; n’oun ket ped gwech, goude bezan stlapet ma levriou, on dizroet warneze a neve, kement a c’hoant am boa da zeski.\n» Mil bennoz a lavaran hirie da Zoue, rak war-lerc’h ar studi-ze e kutuilhan breman frouez, hag a zo seul c’houekoc’h m’eo bet c’houervoc’h an had. »\nEr bla 379, e savas freuz en Iliz Antioch, hag e skrivas d’ar pab Damas : « Stag on ouz Kador sant Per ; hen eo penn an Iliz ; neb a zebr an oan er-mêz eus an ti-ze a zo eun diaveziad ; nep piou bennak n’eman ket en arc’h Noe, a varvo dre an dour-beuz..... Nep piou bennak ne zastum ket ganec’h, ne ra nemet dismantr, da lavaret eo, an neb n’eman ket gant Jezuz-Krist a zo d’an Antekrist. »\nPrest goude e oe beleget, hag e teuas da Rom ; ar pab Damas hen dalc’has en e gichen evit e zikour da c’houarn an Iliz.\nDa varo e vadoberour (385), en em dennas en Bethleem, en kichen kraou ar Mabig Jezuz, hag eno, en eul lochen bras awalc’h da rei digemer d’ezan ha d’e levriou, e c’hortozas ar maro.\nDen ebet ne labouras muioc’h eget sant Jerom : bepred e veze e-touez e levriou ; pa ne veze ket o lenn, e veze o skrivan ; ar Skritur-Zakr, troet gantan eus ar gregach hag eus an hebreeg en latin, eo a lak an Iliz etre daouarn he bugale.\nSevel a reas eleiz a levriou-all, bueziou tud vrudet ha bueziou zent, hag eur bern lizeriou leun a genteliou dispar.\nMervel a reas d’an 30 a viz gwengolo 420. Sebeliet e oe en kreiz dismantrou e vanati, en Bethleem. E relegou a oe digaset da Rom, hag eno e virer aneze en iliz-veur Santez-Mari.\nEur c’hristen n’eo kristen ebet ma ne rêr ket a vrezel d’ezan. Gwasan brezel a oufed d’ober d’imp eo lezel ac’hanomp didrous. N’eus netra hag a rafe kement a c’haou evel ar peuc’h, pa bad re bell. En kreiz an avel-stourm eo e ve an den war evez hag e lak e boan da zovetât e lestr.\nAdtapet diwar « https://br.wikisource.org/w/index.php?title=Buhez_ar_Sent/1912/Jerom&oldid=38238 »\nKemmoù diwezhañ degaset d'ar bajenn-mañ d'an 6 Gou 2012, da 11:16.


Poltred ofisiel, 1981\nRonald Wilson Reagan, bet ganet d'ar 6 a viz C'hwevrer 1911 e Tampico (Illinois) ha marvet d'ar 5 a viz Mezheven 2004 e Los Angeles (Kalifornia), zo bet 40vet Prezidant ar Stadoù-Unanet eus 1981 da 1989 (2 respet). Ezel e oa eus ar Strollad Republikan.\nAdalek 1937, krog eo da vezañ aktour evit ar sinema hag ar skinwel. Mont a ra e politikerezh ha emezelañ a ra d'ar Strollad Republikan e 1962. Dilennet eo gouarnour Kalifornia e 1966 ha 1970. Trec'h eo war Jimmy Carter e dilennadegoù ar prezidant e 1980.\nE 1994, diskuliañ a ra en deus tapet kleñved Alzheimer.\n(en) Ronald Reagan e lec'hienn an Ti Gwenn\nAdtapet diwar « https://br.wikipedia.org/w/index.php?title=Ronald_Reagan&oldid=1866793 »\nKemmoù diwezhañ degaset d'ar bajenn-mañ d'an 28 C'hwe 2020, da 17:44.


Ti an emzivaded e brezhoneg - BreizhVOD\nTi an emzivaded\n1h45min2007 Filmoù, Drama\nE-barzh un ti emzivaded eo bet desavet Laura, asambles gant bugale all a oa e-giz breudeur ha c’hoarezed dezhi. Bloavezhioù war-lerc’h eo prenet an ti-se ganti. Mont a ra d’en em staliañ ennañ asambles gant he gwaz hag he mab Simon, 7 vloaz anezhañ. En soñj emañ ober un ti degemer deus an ti kozh, pa vo bet adkempennet. Buan a-walc’h e kont Simon dezhi deus e c’hoarioù gant e “vignoned” n’eo ket Laura evit gwelet. Tamm-ha-tamm e vez sachet ar vamm ’barzh bed ar paotrig, betek diskuliañ sekredoù koachet mat…\nSavet gant Juan Antonio BayonaGant Aziliz Bourges, Goulwena An Henaff, Jisel Ar Gurudeg, Klet Beyer, Marion Gwenn, Nolwenn Korbell, Tangi Daniel, Taran Millour, Tony Foricheur\nAn afer Sezneg - Rann 2\nAn afer Sezneg - Rann 1


Yin ha yang - Wikipedia\nYin ha yang\nAn taijitu gand ar yang e gwenn hag ar yin e du.\nAr yang (hengounel: 陽; simplaet: 阳 ; yáng) a zo ur penn-elfenn eus ar skiant sinaat, ha ne c'hallfe ket ar ger bout troet e brezhoneg.\nAr ger yang a gaver e Levr an Odloù (shijing, 詩經), savet da goulz ar re Zhou etre -500 ha -1000. Alies en e gaver gant ur ster liammet ouzh al lurc'h a dalvez kement ha "tu-heol". Ne oa ket d'ar pred-hont ken liammet strizh gant meizad ar yin ha ma'z eo hiziv hag e chome fetis ar ster dezhañ, o termeniñ un degouez naturel. Geriadur etimologel ar re Han (-121), a anver Shuowen Jie Zi, a gadarn ar meizad a "lurc'h kreñv".\nAdaleg Zou Yan e voe staget ar ger yang ouzh hini ar yin pa grogas hennezh da rannañ dre enebiezh darvoudoù an natur hag an den. Diwar e labour e stager d'ar yang: lurc'h an heol, an deiz, an tommder, ar gourel... Ar grouidigezh, an oberiantiz hag an nerzh ivez a zo stag ouzh ar yang.\nYi Jing[kemmañ | kemmañ ar vammenn]\nAn taijitu o c'henel ar bed.\nEr Yi Jing ar yang a zo anv graet d'ar varrenn leun, pa anver ying an hini torret.\nAdtapet diwar « https://br.wikipedia.org/w/index.php?title=Yin_ha_yang&oldid=1877679 »\nKemmoù diwezhañ degaset d'ar bajenn-mañ d'an 2 Mez 2020, da 04:56.


Cozumel (douar ar gwennili e mayaeg) zo un enezenn er Mor Karib e reter Ledenez Yucatán (Mec'hiko). E Stad Quintana Roo emañ. San Miguel de Cozumel eo kêr vrasañ an enez. A-bouez eo an touristerezh eno.\nCozumel gwelet diouzh an oabl\nCozumel e Stad Quintana Roo\nCozumel zo 48 km a hirder dezhi ha 16 km ledander. 20 km diouzh an douar bras emañ.\nAnnezet e voe gant ar Vayaed da gentañ. E 1519 ec'h erruas Hernán Cortés hag a zistrujas meur a dempl maya. Diwar an 40 000 den a oa o chom en enezenn e penn kentañ ar XVIvet kantved ne chome nemet un 30 den bennak e 1570 dre ma oa bet diskaret ar boblañs gant ar vrec'h degaset gant ar Spagnoled.\nSpesadoù brosezat a zo o vevañ e Cozumel, en o zouez emañ ar rakoun korr, ar c'hrigner Reithrodontomys spectabilis, koati Nelson pe risweer Cozumel.\nAdtapet diwar « https://br.wikipedia.org/w/index.php?title=Cozumel&oldid=1862276 »\nDernière modification le 5 Gen 2020, à 19:47\nKemmoù diwezhañ degaset d'ar bajenn-mañ d'an 5 Gen 2020, da 19:47.


Gone Girl | Soubenn ar geek\n« Homos, la haine\nCasse-tête chinois »\nStart e vo komz diwar-benn Gone Girl hep diskuliañ re a draoù. Un istor “polis” eo gant ur vaouez difoupet kuit. Daoust ha lazhet eo bet gant he gwaz? Daoust ha skrapet eo bet? Setu diazez an istor. Ur bern traoù all a zo tro-dro avat : nerzh ar mediaoù (ar skinwel dreist-holl) e-kerzh ur pezh darvoud evel-se, doareoù enklask ar polis, darempredoù koublad o vont d’an traoñ tamm-ha-tamm…\nDiaezet e oan dirak ar film, abaoe pell ‘zo n’em boa ket santet-se, a-drugarez d’ar sonerezh peurgetket. Ur film savet mat eo, gant ur bern is-tudennoù eus an dedennusañ (Margo, c’hoar Nick hag an enklaskerez da skouer). Bamet on bet gant Ben Affleck (divarv ouzhpenn), ur gwir darvoud, evit ar wech kentañ em eus santet un nerzh un tamm evel hini e vreur war ar skramm, pezh ‘oa ket anat tamm ebet betek-hen. Un tamm hegaset on bet peogwir em boa lennet pennadoù a lâre pegen spontus e oa ar film, o reiñ arguzennoù d’ar baotred “gourelour” (?). N’on ket sur em befe santet an dra-se hep bezañ lennet ar pennad-se a-raok gwelet ar film. Evel-just e c’haller gwelet an istor en doare-se met anat eo pegen sot eo tudennoù ar film, ne gav ket din e rofe ur skeudenn eus ur c’houblad ordinal pe eus ar baotred pe ar merc’hed dre vras. Ouzhpenn-se n’eo ket direbech Nick kennebeut ha kalz paotred displijus a zo ivez (mignoned-bet Amy, tad Nick hag all), er c’hontrol kavet ‘m eus e oa kentoc’h kempouez, n’eus tudenn disi ebet. Ma…\nLodennoù ‘zo ‘m eus kavet bamus a-walc’h, ar mare da skouer ma lak an alvokad Nick da brientiñ an atersadenn pe c’hoazh an dalenn gant Nick gant e gazh e fin ar film er gambr… Ur film teñval-teñval eo ha deuet eo brav me gav. Ar fazioù a zo displeget, ar skipailh polis a labour kentoc’h mat, meur a wech ‘m eus soñjet e Prisoners ha soñjet memestra ne oa ket memes live gant an doareoù da gontañ an darvoudoù.\nUn tamm souezhet on bet avat gant an nebeut a bouez roet d’ar rouedad (sañset e tremen ar traoù er bloavezhioù tremen memestra) met n’eo ket gwall dra.\nUr sapre film eo Gone Girl hag unan eus gwellañ film 2014 evidon-me, e pep keñver.\nFilm sevenet gant David Fincher. Stadoù-Unanet, (8 a viz Here war skrammoù sinema Frañs) 2014, 2e25.\nThis entry was posted on Kerzu 17, 2014 at 12:34 am and is filed under Filmoù with tags alvokad, arc'hant, azasadenn, enklask, familh, itrikoù, karantez, skinwel, Stadoù-Unanet.\tYou can follow any responses to this entry through the RSS 2.0 feed. You can leave a response, or trackback from your own site.\n5 Respont to “Gone Girl”\nKerzu 21, 2014 e 9:45 g.m.\nNa nul em eus kavet ar film, hir, gant ur vouezh off doare Desperate house wife hag he deus hegaset ac’hanon adalek an derou, hag un istor diwirheñvel pa seblante ar filmig-brudañ “ilbouedus”. Gortoz a raen ur film etre “Prisoners” ha “Millenium” Fincher ! Distroet on d’ar gêr goude bezañ sellet ouzh ur film-polis divlaz, fumet gant ar santimant da vezañ bet touellet.\nKerzu 22, 2014 e 6:40 g.m.\nN’am boa ket gwelet ar film-galv n’ouzon ket peseurt skeudenn e roe. Evel-just n’eo ket gwirheñvel tamm ebet nag a live gant Millenium (pe ur bern filmoù all gant David Fincher)…\nDomaj eo en defe displijet dit kement 😦 Un tamm ar santad moa bet gant Prisoners just a-walc’h.\nLas Brujas de Zugarramurdi | Soubenn ar geek Says:\nC'hwevrer 18, 2015 e 6:04 g.m.\n[…] da brofitañ e gwirionez eus ar film (ouzhpenn e-pad digoradur ar film, e oan o soñjal en-dro e Gone Girl just a-walc’h n’ouzon ket perak!!). Koulskoude eo ur film faltazi skañv ha […]\nEven 8, 2015 e 12:28 g.m.\nMe ‘m eus gwelet ar c’hritikoù o lavaret e oa gourelour GOUDE bezañ sellet ouzh ar film ha n’em boa ket gwelet an dra-se e-barzh. Gwir eo eo bet savet diwar klichedoù a seurt-se met un doare arzel eo adperc’hennañ anezho evit o dreiñ da oberenn. Strobinellet on bet gant an istor (ne ouezen ket piv krediñ er penn kentañ, chom a raer en entremar), ha skoet dreist-holl gant… donedigezh ar fin ! gant se, e krog an istor-se da luchañ war-zu an horrol pa ijiner ar pezh a zeuio da heul. Fin, plijet bras on bet\nEven 8, 2015 e 2:26 g.m.\nGwell a se, gwelet ‘t eus ar film dirakvarn!\nSe eo nerzh ar film penn kentañ ar film, piv krediñ? Goude-se eo splann neuze e tro an traoù met ar penn-kentañ a zo savet mat-tre evit se!\nPlijout a rafe din a-walc’h e welet en-dro ^^


Sul-Vasq - Wikimammenn\nE ti J.M. GALLES, 1790 (pp. 279-281).\n◄ Sadourn-Vasq Sul-Vasq Annonciation er Uériès ►\nER Gouïl bras a Basq e hum gav er Sul arlerh er pleniér a loërad Merh. Hanhuét-è Pasq, a gaus d’en havaledigueah en dès guet Pasq er Juivèt. Ordrénét oai d’er Bobl Juiv inourein peb-plæ dré ul Lid solamnel ou delivrance a sclavage én Egypt, hac er Gouïl-ze e oai hanhuét Pasq, de larèt-è, passage, eit degass chonge tehai é hoènt passet ag ur vro a visèr hac a drebill d’ur vro a libertè hac a brosperité. Ordrénét-è ehue d’er Grechénion inourein peb-plæ er Mistèr a Resurrection Jesus-Chrouist, de larèt-è, er passage e ras ag er marhue d’er vuhé, a pe joéntas arrè é inean doh é gorv, ha ma sortias lén a hloër ér mæz ag er bé ; eit ma tei chonge tehai é ma dré er Mistèr-ze en en dès ou delivrét a-zan bili en diaul, a sclavage er péhet, hac ag er marhue éternel. Commandét-oai d’er Juivèt sacrifieiñ un oén é peb-famill, hac en daibrein rostét. Commandét-è ehue d’er Grechénion receu de Basq en Oén divin rostét ar er Groès dré garanté aveid-omb. Obligét-oai er Juivèt de zaibrein en Oén-Pascal guet bara hemb bihouil ha lezeu huerhue. Er Grechénion e zou ehue obligét, eit communiein erhad, de burifiein ou halon ag er bihouil a valice hac a fallanté, ha de gastiein ou horv dré en huerhoni ag er mortification. Er Gouïl a Basq, revè S. Gregoër a Naziance, e zou Gouïl er Gouïlieu, de larèt-è, er brassan ag en ol Gouïllieu ; rac-ce en er goarnér durand tri-dé ; ha guharal é hoai goarnét durand er suhun. Ol en déieu-aral a vuhé Jesus-Chrouist e zou bet déieu a affliction hac a drebill : mæs en dé ag é Resurrection e zou un dé a hloër hac a driomfl. (Leinet er Figurieu LX ha LXI ag en Testamand nehué).\nMar doh resuscitét guet Jesus-Chrouist, er Gouïlieu a Basq e vou eid-oh déieu a joé hac a rejouissance. Mæs mar doh hoah interrét ér bé ag er péhet, n’en dès na joé na peah aveid-oh ; quêret de ouilein guet S. Pierr. S. Paul e zésq demb doh pèh merche é heèllamb hanauein ha ni-zou én éffæd resuscitét guet Jesus-Chrouist. Mar doh resuscitét guet Jesus-Chrouist, é-m’ean, clasquét en treu a ziar-lué él léh mei azéét Jesus én tu diheu de Zoué ; queméret goust eid en treu ag en Nean, ha non pas eid en treu ag en doar ; de larèt-è, douguet hou chongeu ha dezirieu trema en Nean ; caret Doué hac er péh e gondui de Zoué, èl mei en oræzon, er mortification a hou c’imur ha fantasi, en exerciceu a vertu hac a zevotion, &c ; ha dispriset tout er pèh-zou istimét ha cherisset guet en dud ag er béd, èl mei en inourieu, er plijadurieu, er madeu, er braguereaheu, er modeu, er vanitéeu, hac en æzemand ag er vuhé. Sontéet erhad hou calon ; ha mar cavét én-hi ur haz nærhus doh er péhet, hac ur grèd sincèr de gondui ur vuhé nehué, hum réjouisset guet en Ilis én dé-men en dès groeit en Eutru-Doué. A pe yehait d’er Fonce guet er Prehecion, considéret guet plijadur er Piscin sacrét-ce, é péhani en e hoès receuét en droæd de galhuein Doué hou Tad hac en Ilis hou Mam. Pedein e rér ér-sàu durand en amzér a Basq, de larèt-è, beèd er Pantecoust, eit degass chonge temb é ma un amzér a joé, hac é represantt el lehuiné éternel ag er vuhé-aral, avèl ma represantt en amzér a Goaris en trebill ag er vuhé-men e zou rét temb tremén é pénigèn, é huannad hac é hirvoud, mar fal demb bout lodêq ér joyeu éternel.\nAdtapet diwar « https://br.wikisource.org/w/index.php?title=Sul-Vasq&oldid=83194 »\nKemmoù diwezhañ degaset d'ar bajenn-mañ d'an 5 Gen 2016, da 18:36.


Diforc'hioù etre adstummoù "Minotaoros" - Wikipedia\nDiforc'hioù etre adstummoù "Minotaoros"\nStumm eus an 20 Mae 2007 da 16:42\n→Orin an euzhvil\nStumm eus an 24 Ebr 2007 da 16:12 (kemmañ)\nStumm eus an 20 Mae 2007 da 16:42 (kemmañ) (dizober)\n(→Orin an euzhvil)\n== Orin an euzhvil ==\nGoulennet en doa [[Minos]] digant [[Poseidon]] reiñ dezhañ ur sin e oa da vezañ roue e-lec'h e vreur. KasetHag enan doadoue anda douegas un tarv gwenn burzhudus hag a oa deuet er-maez eus ar mor. Met arur wezh choazet da roue ae kavas gwellos virasMinos mirout an tarv e-lec'h aberzhiñ anezhañ ur wezh choazet da roue, evel m'en doa prometet. Evit en em veñjiñ e silas Poseidon ur c'hoant direizh eviteus al loen e spered ar rouanez [[Pasifae]], gwreg Minos. Klask a reas en em barañ gant an tarv. Dont a reas a-benn gant skoazell [[Daidalos]]. Hemañ a savas ur vuoc'h faos eviti gant ur stern koad goloet gant ur c'hroc'hen buoc'h. Lakaat a reas houmañ en ur prad ma veze [[Tarv Kreta]] o peuriñ hag hemañ a c'holoas ar rouanez [[Pasifae]] kuzhet dindani. Minos a lakaas bac'hañ an euzhvil a oa bet ganet goude se gant e wreg e deun er [[Milendall]].\nEn enez [[Kreta]] e ouzer e veze azeulet an tarv. Marteze ez eo ar minotaor un distummadur eus an azeulerezh-se. Adkavout a reer dodenn an tarv en unan eus mojennoù an enezenn : hini skrapadenn [[Europa]].\n[[Image:Theseus Castellani Louvre E850.jpg|thumb|left|250px|[[Teseüs]] hag ar Minotaor, skeudenn war un [[añforenn]] [[atenat]] he zresadennoù du gant liver Castellani, war-dro [[-575|575]]–[[-550|550 kent J.-K.]]]]\nAdtapet diwar « https://br.wikipedia.org/wiki/Dibar:MobileDiff/163097 »


Kevredigezh Kembre-Breizh: Politikerezh Kembre, Bro-Skos ha Kernev-Veur da heul an dilennadeg lezennat - 2010\nPolitikerezh Kembre, Bro-Skos ha Kernev-Veur da heul an dilennadeg lezennat - 2010\nEchu eo an Dilennadeg Lezennat e Breizh-Veur met chom a ra amsklaer peseurt gouarnamant a reno e Londrez. E Kembre hag e Bro-Skos n’eus ket bet kalz a gemmoù bras. Plaid Cymru n’eo ket deuet a-benn da c’hounit na Ceredigion, a zo chomet gant an Demokrated-Frankizour, nag Enez-Von, a zo chomet gant ar Strollad Labour. Miret o deus broadelourien Kembre an teir fastell-vro a zalc’hent en a-raok avat, d.l.e. Arfon (ma oa bet kemmet ar bevennoù), Dwyfor-Meirionnydd ha Reter Caerfyrddin ha Dinefwr.\nDre Vreizh-Veur a-bezh, an Demokrated-Frankizour n’o deus ket gounezet kement a dachenn evel ma oa bet diouganet e rafent, hag o gwashañ koll a oa amañ e Kembre, ma’z eo bet skarzhet Lembik Opik o c’hannad e Maldwyn (lod eus Powys). Eno e oa aet ar maout gant ar Virourien. Kembraeger eo ar c’hannad nevez evel ma’z eo Guto Bebb, ar Mirour aet an trec’h gantañ en Aberconwy. En hanternoz Kerdiz eo deuet ar Virourien a-benn da c’hounit ar bastell-vro digant Julie Morgan eus ar Strollad Labour, gwreg da Rhodri Morgan, a oa kentañ Ministr Kembre n’eus ket keit-se zo. Eno avat, ur muiañniver a 195 a vouezhioù hepken zo gant Jonathon Evans eus Strollad ar Virourien!\nE Kernev-Veur emeur o c’hortoz c’hoazh disoc’hoù pastell-vro Porthia (St.Ives). A-hend-all ez eo bet gounezet div bastell-vro, d.l.e. 1. Hanternoz Kernev-Veur ha 2. Sen Ostell (St Austell) ha Tewynplustri (Newquay), gant an Demokrated-Frankizour, ha teir fastell-vro all gant ar Virourien.\nE Bro-Skos, evit a sell niver ar gannaded gant pep strollad, n’eus kemm ebet. Labour n’eo ket aet war-gil eno, ha chom a ra 41 a gannaded Labour evel ma oa e 2005. Gant an Demokrated-Frankizour ez eus 10 (ha spi ganto da zerc’hel unan all), gant an SNP 6, evel ma oa a-raok, ha gant ar Virourien 1, c’hoazh hep kemm ebet.\nAr Re C’hlas a chom dister er broioù Keltiek en tu-mañ da Vor Breizh, met e Bro-Saoz eo deuet a-benn da c’hounit, evit ar wech kentañ en un dilennadeg lezennat, e kêr Brighton e kreisteiz Bro-Saoz.\ntagioù Demokrated-Frankizour, Labour, Plaid Cymru, politikerezh, SNP


İslam II Giray - Wikipedia\nİslam II Giray a oa mab da Devlet Iañ Giray ha khan Krimea.\nBevañ a rae e Konya pa voe divizet gant ar sultan otoman Murat III lemel e garg digant e vreur Mehmed II Giray e miz Mae 1584. Goude muntr Mehmed II e teuas İslam da vezañ khan Krimea hag e vreur Alp Giray kalgay met ne voe ket evit mirout ouzh tri mab da Vehmed (Saadet, Murat ha Safa) da dec'hel kuit.\nAr re-se a zistroas da Grimea un nebeud sizhunioù goude e penn un arme Nogayed ha Koumouked (ur bobl eus Daghestan), asambles gant kozaked. Skoazellet gant pennoù meuriad Krimea (enebet ouzh levezon ponneroc'h-ponnerañ Istanbul war ar c'hanat) e teuas a-benn Saadet da aloubiñ ar gêrbenn Bahçesaray hag al ledenez a-bezh ha lakaat ar seziz war Kefe ma oa repuet İslam II. Emgannoù taer a badas daou viz hag an trec'h a yeas gant İslam II, sikouret gant an Otomaned, pobloù Nogay zo ha Sirkasiz. Tri mab Mehmed II a dec'has kuit adarre.\nD'ar memes koulz e pignas Fyodor Iañ war tron Rusia ha gantañ mennozhioù politikel e-keñver Krimea disheñvel diouzh re e ziaraokour Ivan IV. Pa glaske Ivan IV difenn Rusia diouzh tagadennoù ar Grimeiz e faote da Fyodor Iañ astenn e diriad betek ar Mor Du ha lakaat un den a-du gant Rusia war tron Krimea. Evit-se ec'h itrikas gant mibien Mehmed II, en aner.\nE 1586 hag e 1587 e voe kaset div ergerzhadenn vrezel war-zu Moskva gant khanat Krimea.\nİslam II Giray a varvas e 1588 hag anvet e voe e vreur, Gazi Giray, khan Krimea.\nMehmed II Giray Khan Krimea\n1584 – 1588 War e lerc'h:\nGazi II Giray\nLa Moscovie, l'Empire ottoman et la crise successorale de 1577-1588 dans le khanat de Crimée gant Chantal Lemercier-Quelquejay hag Alexandre Bennigsen e Cahiers du monde russe et soviétique, niverenn 14-4, 1973.\nAdtapet diwar « https://br.wikipedia.org/w/index.php?title=İslam_II_Giray&oldid=1911552 »


Johann Peter Hans Baur (19 a viz Even 1897 en Ampfing – 17 a viz C'hwevrer 1993 e Herrsching) a voe levier Adolf Hitler pa gabale er bloavezhioù 1920 ha 1930. Goude-se e teuas da vezañ e levier personel, hag e voe e penn ar Reichsregierung.\nE-pad ar Brezel-bed kentañ e voe el Luftstreitkräfte, hag a oa nijerezh an impalaeriezh a-raok ma vefe savet al Luftwaffe. E-pad unan eus e nijoù e savas kudennoù gant keflusker e garr-nij hag a oa o kouezhañ, met Baur a zeuas a-benn da lakaat ar c'heflusker da vont en-dro memestra. Hitler a soñjas dezhañ e oa ur sin bennak, hag ur wech deuet da vezañ Führer e pedas Baur da zebriñ gantañ meur a wech.\nE dibenn an Eil Brezel-bed, da vare emgann Berlin, ez eas da repuiñ er Führerbunker. Goude emlazh Hitler e klaskas tec'hout kuit gant tud all a-benn tizhout an armeoù saoz hag amerikan, met tapet e voe gant soudarded an Arme Ruz hag e voe prizonad e-pad 10 vloaz. E 1957 e teuas er-maez e zanevell-vuhez anvet Ich flog mit den Mächtigen der Erde, da lavaret eo Nijet em eus gant tud pouezus ar an Douar.\nAugust Schmölzer eo an aktor a c'hoari perzh Baur er film Der Untergang (2004).\nAdtapet diwar « https://br.wikipedia.org/w/index.php?title=Hans_Baur&oldid=1457094 »\nKemmoù diwezhañ degaset d'ar bajenn-mañ d'an 3 Ebr 2013, da 23:32.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/324 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/324\nc’herent, ha va c’hompagnunez er prizon. Braz int etouez an ebestel, hag ouz-pen, credet ho deuz er C’hrist a-raog d’in. (8) Saludit Amplias, va muia-karet en Aotrou. (9) Saludit Urbanus, compagnon euz hon labouriou er C’hrist ; ha Stachys, va muia-karet. (10) Saludit Appelles, pehini a zo bet amprouvet er C’hrist. Saludit ar re euz a di Aristobolus. (11) Saludit Herodion, a zo euz va c’herent. Saludit ar re euz a di Narcissus, pere a zo en Aotrou. (12) Saludit Tryphina ha Tryphosa, pere ho deuz labouret evit an Aotrou. Saludit Persid, ar muia-karet, pehini he deuz labouret kalz evit an Aotrou. (13) Saludit Rufus, choazet gant an Aotrou, hag he vam, pehini a zo ive mam d’in-me. (14) Saludit Asyncritus, Phlegon, Hermas, Patrobas, Hermes, hag ar breudeur pere a zo ganthe. (15) Saludit Philologus ha Julia, Nerea hag he c’hoar, hag Olympia, hag an holl Zent a zo ganthe. (16) En em zaludit an eil egile gant eur pok santel. Ilizou ar C’hrist a zalud ac’hanoc’h.\n(17) Koulskoude, ho pedan, breudeur, da ziwall ouz ar re a laka da zevel divisionou ha scandal a-enep an doctrin hoc’h euz desket, ha da bellaad diouthe. (18) Rag ar seurt tud-se na zervichont ket hon Aotrou Jesus-Christ, mes ho c’hov ho-unan ; ha gant komzou kaer ha meulodiou, e tromplont calonou an dud divalis. (19) Rag anavezet eo gant an holl ez oc’h sentus meurbed ; en em rejouissa a ran eta abalamour deoc’h, ha deziroud a ran e vec’h fur e-kenver ar mad ha pur e-kenver an drouk. (20) Hep dale an Aotrou a beoc’h a vrevo Satan dindan ho treid. Gras hon Aotrou Jesus-Christ ra vezo ganeoc’h ! Amen.\n(21) Timoteus, va c’hen-labourer, ha Lucius, ha Jason, ha Sosipater, va c’herent, a zalud ac’hanoc’h.\n(22) Me, Tertius, pehini em euz scrivet al lezer-man, a zalud ac’hanoc’h.\n(23) Gaius, an hini am receo, hag a receo an Iliz holl en he di, a zalud ac’hanoc’h. Erastus, tenzorier kear, ha Kuartus, hor breur, a zalud ac’hanoc’h.\n(24) Gras hon Aotrou Jesus-Christ ra vezo ganeoc’h holl ! Amen.\n(25) D’an hini hen deuz ar galloud d’ho krenvaad hervez va Aviel, hag ar pez a zo bet prezeget gant Jesus-Christ, hervez revelation ar myster, dalc’het kuzet e-pad meur a gant vloaz, (26) mes a zo breman dis-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/324&oldid=125442 »


Ibrahim El Bakraoui - Wikipedia\nIbrahim El Bakraoui filmet gant kameraioù surentez Aerborzh etrevroadel Brusel\n8 a viz Here 1986\nIbrahim El Bakraoui ganet d'an 9 a viz Here 1986 e Brusel hag aet da Anaon e Zaventem d'an 22 a viz Meurzh 2016 a oa anavezet dreist-holl evit bezañ bet unan eus sponterien emlazh Gwalldaolioù an 22 a viz Meurzh 2016 e Brusel.\nEmlazhet eo dre tarzhadenn ur vombezenn e Aerborzh Etrevroadel Brusel d'an 22 a viz Meurzh 2016. \nD'an 23 a viz Meurzh 2016, e oa bet anavezet evel unan eus an tri sponter emlazh dre kameraioù surentez Aerborzh Brusel. Khalid El Bakraoui breur Ibrahim El Bakraoui a zo marvet dre emlazh e arsav metro Maelbeek.\nForbannerezh[kemmañ | kemmañ ar vammenn]\nE miz Genver 2010 e oa bet tapet Ibrahim El Bakraoui goude ur c'hwitadenn da laerezh un ti-eskemm. Gant daou torfedour e oa bet rediet da skampañ kuit hep laerezh netra goude ma voe huchet gant an implijiad da gervel sikour. Tennet e oa bet gant Ibrahim war an archerien gant ur fuzuilh arsailh Kalashnikov ha gloazet e oa bet don un archer gantañ a-raok ma vefe harzet gant an daou torfedour all..\nKondaonet e oa bet da 9 vloaz toull met dieubet e oa bet e 2015, trouz a sav adal kement-mañ dre ma rankfe bezañ en toull-bac'h c'hoazh.\nUn urzhiataer perc'hennet gant Ibrahim El Bakraoui a zo bet adkavet en ur boubelenn gant un testamant. Diskleriañ a rae ar sponter e oa tapet berr, rediet da derc'hout difin, klasket warnañ gant an holl ha n'en doa ket c'hoant echuiñ toullbac'het gant Salah Abdeslam.\nGant e vreur, hent Ibrahim El Bakraoui a ziskouez anatoc'h anatañ al liamm etre ar forbannerezh vras hag ar sponterezh islamek en Europa. Al liamm forbanerezh ha sponterzh islamek n'eo ket nevez, abaoe ar bloavezhioù 1980 e voe dija an Hezbollah o kemer liamm gant trafikerien dramm Amerika ar Su evit kavout ur vammenn all da arc'hantaouiñ o stourm.\n↑ (fr) 23/04/2016 lechienn rtbf.be : Ar vreudeur El Bakraoui e touez an emlazhet, Ibrahim e Zaventem, Khalid e Maelbeek\n↑ [http://tempsreel.nouvelobs.com/societe/20160323.OBS6981/attentats-de-bruxelles-les-freres-el-bakraoui-du-grand-banditisme-a-l-islam-radical.html(fr) 23/04/2016 lec'hienn tempsreel.nouvelobs gant Vincent Monnier, « Gwalldaolioù Brusel: ar vreudeur El Bakraoui, eus ar forbannerezh vras d'an Islam reut »\nAdtapet diwar « https://br.wikipedia.org/w/index.php?title=Ibrahim_El_Bakraoui&oldid=1884360 »\nKemmoù diwezhañ degaset d'ar bajenn-mañ d'an 6 Gwe 2020, da 19:54.


2020 – Radio Naoned\nAtersadenn Ewen Raballan : Stad ar jeu gant ar Redadeg\nEvel kalzig a gevredigezhioù eo bet diaes an traoù evit ar Redadeg e-kerzh ar mizioù tremenet. An enkadenn yec’hed ‘deus lakaet aozerien·ezed ar Redadeg da ampellat darvoud 2020 da 2021. Redet e vo e 2021 hag e 2022 ? Penaos en em denn an dud a-youl vat gant ar skoilhoù dic’hortoz-se ?\nEwen Raballan ezel e burev ar Redadeg ‘neus respontet da c’houlennoù Marianne Vaidie.\nHetoù 2020 Mélaine\nHa bloavezh mat da “gazi” an holl !


Hentennouriezh (Breizh-Veur) - Wikipedia\nUl luskad protestant diwanet e diabarzh an Iliz anglikan e voe da gentañ an hentennouriezh (e saozneg Methodism), loc'het gant ur strolladig studierion savet e Oxford e 1729 en-dro da John Wesley ha George Whitefield pergen.\nDaoust da dagadennoù an Iliz anglikan ha d'e zisrannoù diabarzh e reas berzh an hentennouriezh en XVIIIvet ha XIXvet kantved, dreist-holl e Kembre hogen ivez e Kernev-Veur ma teuas John Wesley e-unan prezeg e 1781 e Lannwenep dirak un 20 000 den bennak.\nE 1795 en em zisrannas da vat an hentennourion diouzh an Iliz anglikan.\nLevezon he devoe an hentennouriezh war ar Strollad Frankizour.\nLoad kefridiel Iliz hentennour Breizh-Veur\nAdtapet diwar « https://br.wikipedia.org/w/index.php?title=Hentennouriezh_(Breizh-Veur)&oldid=1457373 »\nDernière modification le 3 Ebr 2013, à 23:55\nKemmoù diwezhañ degaset d'ar bajenn-mañ d'an 3 Ebr 2013, da 23:55.


Laure, auteur sur Lise Diwan Karaez\nDistro el lise / Retour au lycée\nDistro el lise Penaos e tremen an digenfinañ e Lise Diwan Karaez ? Sellit ouzh an abadenn Taol Lagad war France 3 Bretagne skignet dimerc’her tremenet (17/06) evit gouzout hiroc’h (adalek 40′) : https://france3-regions.francetvinfo.fr/…/jt-local-1213-tao… Retour au lycée Comment se passe le dé-confinement au lycée Diwan de Carhaix-Plouger ? Voici un petit reportage diffusé mercredi 17/06 […]\n19 juin 2020 By Laure\nLise digor / Lycée ouvert !\nHo kortoz a reomp ! Digor eo al Lise, ha prest ar skipailh a-bezh da zegemer ac’hanoc’h m’ho peus c’hoant dizoloiñ al lec’h pe ober anaoudegezh ganeomp… ⚠ MALLUS : kasit en-dro ho teuliadoù enskrivadurioù a-raok dilun 22/06 ! #LiseDigor #KasitHoTeuliadoùEnskrivañ #PrientitAnDistroSkol2020 https://lisediwankaraez.bzh/inscriptions/ Nous vous attendons ! Le lycée est ouvert, et l’équipe au complet […]\n18 juin 2020 By Laure\nEnskrivañ / Inscriptions 2020-2021\nDistro-skol 2020-2021 Kleñved-red ar c’horonavirus hag ar mare kenfinañ liammet outañ o deus trubuilhet hor boazioù. Dorioù digor al lise n’int ket bet aozet (c’hoazh) er bloaz-mañ, met poent eo memestra soñjal (ad)skrivañ ho pugel (pugale) evit ar bloavezh-skol a zeu ! pellgargañ an teuliad enskrivañ e Lise Diwan Karaez evit ar bloavezh-skol 2020-2021 Rentrée […]\n24 avril 2020 By Laure\nDigenfinañ / Déconfinement\nDigenfinañ #Koronavirus Penaos aozañ distro-skol an 11 a viz Mae gant 7 skol lojañ en eil derez ? Selaouit goulennoù Pascale Chevillard, renerez skolaj Diwan ar Releg hag e karg eil derez Diwan, aterset d’an 20 a viz Ebrel, ouzh mikro Jean-Luc Bergot war France Bleu Breizh Izel. ad-selaou prezegenn JM Blanquer, Ministr an Deskadurezh […]\n23 avril 2020 By Laure\nhttps://youtu.be/fBNEcb-c7fw Embannadur En linenn eo bet lakaet ar film « Div Glogorenn » sevenet e 2019 gant liseidi ha liseadezed eus Diwan deuet da gejañ ouzh liseidi ha liseadezed euskarat a studi en ul lise dre soubidigezh ivez. #BeajitKenfinet Publication Retrouvez en ligne le film « Div Glogorenn » réalisé au printemps 2019 par une équipe de […]\n18 avril 2020 By Laure\nArnodennoù / Examens 2020\nArnodennoù 2020 Embannet ez eus bet gant an Deskadurezh Stad ur foar ar goulennoù evit displegañ penaos e tremeno arnodennoù 2020. Bez e c’hellit dizoloiñ ha pellgargañ anezho dre amañ. Termenidi, dre aze e kavit un darvaner-bak enlinenn evit kaout ur raksoñj eus ho tisoc’hoù. #AmprouiñDibaouez Examens 2020 Le ministère de l’Education Nationale a publié […]\n6 avril 2020 By Laure\nPellabour / Télétravail\nPellabour nevez-amzer 2020 Abaoe al Lun 16 a viz Meurzh e vez graet pellabour. #CoronaVirus #SkolDarGer #Pellabour Pep eskemm / labour a zo kreizennet war Pronote al lise. Taolit evezh : n’eus nemet war gont al liseidi e c’heller rentiñ al labour (ket war kont o kerent). Setu videoioù evit displegiñ ar mont en-dro :https://www.index-education.com/…/enseignement-distance-pro… […]\n24 mars 2020 By Laure\nRedadeg 2020 nullet ha daleet Dipitet-bras omp o skrivañ deoc’h an nebeud gerioù-mañ : ne vo ket eus ar Redadeg e miz Mae, evel ma oa sañset bout. Gant Tro Karaez ha Raok e veze prientet abaoe meur a viz gouel loc’hañ ar Redadeg a oa da vout d’ar 15 a viz Mae e Karaez. […]\n23 mars 2020 By Laure


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/169 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/169\nSANT LUCAS, XXI.\nlakeat muioc’h eged an holl. (4) Rag ar re-ze holl ho deuz lakeat en offransou Doue ar pez a re ho devoa, mes houman he deuz lakeat euz ar pez a oa necesser dezhi, kement he doa evit beva.\n(5) Hag evel ma lavare darn e oa ornet an templ gant mein kaer ha gant offransou, Jesus a lavaraz : (6) Hag e sellit euz an traou-ze ! Dond a rai an deiziou ma ne vezo ket lezet enhan an eil mean var egile heb beza diskaret.\n(7) Hag e c’houlenjont diganthan : Mestr, peur eta e c’hoarvezo an traou-ze, ha dre be seurt sin e vezo anavezet emaint tost da c’hoarvezout ?\n(8) Hag hen a lavaraz : Diwallit da veza tromplet ; rag meur a hini a zeuio em hano, en eur lavaret : Me eo ar C’hrist, hag an amzer a dosta. (9) N’ho heullit ket. Hogen, pa glevot komz euz a vrezeliou hag euz a drouz e-touez ar boblou, na spountit ket ; rag red eo d’an traou-ze c’hoarvezoud da genta ; mes ar fin na vezo ket c’hoas.\n(10) Lavaret a reaz ive dezhe : Eur bobl a zavo a-eneb eur bobl all, hag eur rouantelez a-eneb eur rouantelez all ; (11) ha bez’ e vezo krenamanchou douar heuzuz e meur a leac’h, ha kernes ha bosen, hag e vezo gwelet traou spountus ha siniou braz ebarz an env.\n(12) Mes, araog ma c’hoarvezo kement-se holl, e lakaint ho daouarn varnoc’h hag e persecutint ac’hanoc’h ouz ho livra d’ar sinagogou, hag ouz ho lakaad er prizon, hag o stleja ac’hanoc’h dirag ar rouane hag ar gouarnerien, abalamour d’am hano. (13) Hag en kement-se e kavfot leac’h da renta testeni. (14) Likit eta en ho spered na dleit ket sonjal araog en ho tifen. (15) Rag me a roio deoc’h eur genou hag eur furnez ha ne hallo ket hoc’h enebourien ho dislavaret na stourm outhe. (16) Livret a viot memeus gant ho tud, gant ho preudeur, gant ho kerent ha gant ho mignoned ; hag e vezint pen-caoz da veur a hini ac’hanoc’h da vervel. (17) Ha c’houi a vezo kaseet gant an holl abalamour d’am hano. (18) Mes na vezo ket kollet eur vleven hep-ken euz ho pen. (19) Gounezit hoc’h eneou gant ho patianted.\n(20) Ha pa velot Jerusalem kelc’hiet gant armeou, gouezit neuze ema tost an deiz euz he dezolation. (21) Ra dec’ho neuze var ar meneziou ar re a vezo er Jude ; ra zeuio er meaz anezhi an dud a vezo en Jerusalem ; ha diwallo da antren enhi ar re a vezo var ar meaz.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/169&oldid=125265 »


Pajenn:Le Gonidec - Bibl Santel pe Levr ar Skritur Sakr, eil levr.djvu/105 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/105\nar véléien hag al Lévited héb eunn dén dira-z-oun, a gennigô sakrifisou-lôsk, ha sakrifisou-boéd, hag a lazô bemdez viktimou dira-z-oun.\n19. Ha gér ann Aotrbu a zeûaz étrézé Jérémias, ô lavarout :\n20. Ével-henn é lavar ann Aotrou : Mar gelleur terri ar gévrédigez em eûz gréat gan̄d ann deiz, hag ar gévrédigez em eûz gréat gan̄d ann nôz, évit na vézô na deiz na nôz enn hé amzer :\n21. E vézô gellet ivé terri ar gévrédigez em eûz gréat gan̄d David va zervicher, évit na zeûi két diout-han̄ eur mâb péhini a rénô war hé drôn, ha Lévited, ha béléien da vinistred d’in.\n22. Ével na helleur két nivéri stéred ann énv, na men̄ta tréaz ar môr ; ével-sé é kreskinn gwenn David, va zervicher, hag al Lévited va ministred.\n23. Ha gér ann Aotrou a zeûaz étrézé Jérémias, ô lavarout :\n24. Ha n’éc’h eûz két gwélet pénaoz é komz ar bobl-zé, ô lavarout : Ann diou wenn eo dôa dilennet ann Aotrou, a zô bét dispennet ; disprizet eo va fobl gan̄t-hô, ha n’eo mui ével eur vrôad dira-z-hô.\n25. Ével-henn é lavar ann Aotrou : Ha né két stard ar gévrédigez em eûz gréat gan̄d ann deiz ha gan̄d ann nôz, al lézennou em eûz rôet d’ann én̄v ha d’ann douar.\n26. É tistolinn ivé gwenn Jakob ha David va zervicher, ha na gémérinn két eûz hé géf prin̄sed eûz a wenn Abraham, Izaak ha Jakob ; râk mé a lakai da zistrei hô sklaved, hag a rai trugarez enn hô c’hén̄ver.\nGourdrouzou ann Aotrou enn abek da zisléalded hé bobl.\nl. Gér a zeûaz da Jérémias diouc’h ann Aotrou (pa édo Nabukodonosor roué Babilon, hag hé holl armé, hag ann holl rouan̄télésiou eûz ann douar, péré a oa dindan hé c’halloud, hag ann holl boblou, ô vrézélekaat out Jéruzalem, hag oud hé holl gériou) ô lavarout :\n2. Ével-henn é lavar ann Aotrou, Doué Israel : Kéa, ha komz out Sédésias, roué Juda, ha lavar d’ézhan̄ : Ével-henn é lavar ann Aotrou : Chétu mé a lakai ar géar-man̄ étré daouarn roué Babilon, péhini a lakai ann tân enn-hi.\n3. Ha té da-unan na dec’hi két diout-han̄ ; hogen évit-gwîr é vézi kéméret, ha lékéat étré hé zaouarn ; da zaoulagad a wélô daoulagad roué Babilon, hag hé c’hénou a gomzô oud da c’hénou, hag é Babilon éz î.\n4. Koulskoudé sélaou gér ann Aotrou, ô Sédésias, roué Juda. Ével-henn é lavar ann Aotrou d’id : Na varvi két gan̄d ar c’hlézé,\n5. Hôgen é péoc’h é varvi : dévet é vézô évid-od louzou-c’houés-vad, ével ma eo bét dévet évid da dadou ar rouéed ken̄t a zô bét enn da raok : hag hî a râi da gaon̄ ô lavarout : Allas, ô Aotrou ! Râk mé em eûz lavaret ar gér-zé, émé ann Aotrou.\n6. Ha Jérémias, ar profed, a lavaraz ann holl c’hériou-zé da Zédésias, roué Juda é Jéruzalem.\n7. Koulskoudé armé roué Babilon a stourmé a-énep Jéruzalem, hag a-énep ann holl gériou eûz a Juda a oa choumet, a-énep Lac’his, hag a-énep Azéc’ha ; râg eûz a gériou kré Juda, ar ré-man̄ a oa choumet c’hoaz.\n8. Ar gér-man̄ a zeûaz da Jérémias diouc’h ann Aotrou, goudé m’en dôé ar roué Sédésias gréat unvaniez gan̄d ann holl bobl eûz a Jéruzalem, oc’h embanna :\n9. Ma kasche-kuît pép-hini hé vével hag hé vatez, Hébréad hag Hébréadez, hag hî dieûb : ha na zeûjen̄t mui da gaout galloud war-n-ézhô, pa oan̄t iuzevien ével-t-hô,ha breûdeûr d’ézhô.\n10. Pa glévaz ann holl brin̄sed hag ann holl bobl pénaoz é oa unvaniez évit ma kasché-kuît pép-hini hé vével hag hé vatez, hag hî dieûb, ha na dlien̄t mui kaout béli war-n-ézhô, é sélaouchon̄t, hag hô c’haschon̄t-kuît.\n11. Hôgen goudé-zé hî a drôaz, hag\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/105&oldid=159731 »\nKemmoù diwezhañ degaset d'ar bajenn-mañ d'an 20 Ebr 2020, da 16:37.


Kaozeal:diriaou - Wikeriadur\nTraoù kamm gant ar skouer: Diriaou diwezhañ e oan aet da marc'had Lannuon.\n1. Da gentañ eo dav lakaat "e oan bet e marc'had Lannuon", mard eo aet hon den betek marc'had Lannuon, ha distro war-lerc'h. Mard eo chomet e Lannuon, e lavaro moarvat "e oan deuet da...". Ne vefe mat ar skouer nemet ma vefe un astenn d'ar skouer (c'hoarvezet e oa un dra bennak gantañ war an hent, etc.). Met koulz eo kaout ur skouer skouerius.\n2. Dav eo ober ar c'hemmadur "da varc'had..." evel ar vrezhonegerien a-feson. Setu amañ un nebeud skouerioù gant skrivagnerien lakaet da vezañ reoù a-zoare (ne'm eus kavet skouer ebet gant "*da marc'had").\n«hac a c'hê eur wech ar zun da varc'had Lannuon» ("Tro Mari-Job ar Gergeno", kontadenn bobl dastumet e Perroz gant Anatol ar Braz)\n«he boutegad meskl ha rigadell evit mont d'o gwerzhañ da varc'had Plistin» (Fañch al Lae, Bilzig, p. 129).\n«Antronoz boutaouer-koad Sant-Tei hag e voutaouerez a yeas da varc’had Douarnenez da werzhañ yer ha vioù» (Ivon Krog, ur sac'had marvailhoù, p. 120.)\n«Pa zeuent gant o c'hirri da varc'had Kemper-Kaourintin» (Jakez Riou, Troioù-kaer Alanig al Louarn)\n«War e gein eñ ’zoug ken aes / Ur bisac’had karotez / Da vont da varc’had Kemper» (|Anjela Duval, Izabel)\n«Emañ hirie ar yaou ha me 'zo o vont da varc'had Lannuon» (Maria Prat, Paotr an artichao)\n«Soaz a zo aet da varc'had Lannuon» (idem)\n«d'ar yaou aent da varc'had Lannuon da werzhañ o jibier» (Fañch Peru, Litanioù an Evned)\n--Trec'hlid mitonet 5 C'hwe 2012 da 17:34 (UTC)\nDiwar-benn ar c'hemmadur: n'eus nemet lakaat ar skouerioù dastumet amañ hag ahont. Gouzout a ran a bell zo ne vo ket kavet stank skouerioù skrivet hep ar c'hemmadur goude da, daoust ma'm eus klevet se a viskoazh, gant brezhonegerien vat. Met ne vern din. N'eo nemet ur skouerig, ha mat eo reolenn ar stummoù testeniekaet, ha n'eo ket honnezh a vez lakaet da dalvezout amañ atav.\nUn dra all eo a fer aet oan. D'am meno eo gaou mont da lavarout ez eus Traoù kamm gant ar skouer: Diriaou diwezhañ e oan aet da marc'had Lannuon.\nSkouerioù all testeniekaet zo bet lakaet ganin er pennad aet. Bianchi-Bihan 6 C'hwe 2012 da 17:02 (UTC)\nTraoù kamm all[kemmañ]\nHep mar na marteze on bet gwelet ganto diriaou e trowardroioù al lise! — (Mich Beyer, Seizh Devezh Warn-ugent, An Alarc'h Embannadurioù, 2006, p. 47.)\nGant diriaou e oa ret skrivañ "oan bet gwelet " . 8 Her 2016 da 16:49 (UTC)\nAdtapet diwar « https://br.wiktionary.org/w/index.php?title=Kaozeal:diriaou&oldid=223469 »\nKemmoù diwezhañ degaset d'ar bajenn-mañ d'an 8 Her 2016, da 16:49.


Pajenn:Perrot - Bue ar Zent.djvu/807 - Wikimammenn\nPajenn:Perrot - Bue ar Zent.djvu/807\nkoulskoude d’an iliz, hag a gavas anezi sklerijennet kaeroc’h eget da noz Nedeleg. Chom a reas sebezet. Souezetoc’h e oe c’hoaz pa welas ar skenvier leun a êle, gwisket gante dilhad an Urz, hag ar Werc’hez Vari en o fenn. Kerkent ha ma oe en em laket en e blas, Mamm Doue a antonas an ofis, hag ar sperejou eürus a ganas war he lerc’h ken brao, ma oa eun dudi o c’hlevet. Hep gouzout mat awalc’h pe oa war an douar pe en nenv, Felix a unanas e vouez gant o re.\nEn memor eus ar burzud-ze, menec’h an Dreinded o deus gwir da ganan oferen hanter-noz da ze ginivelez ar Werc’hez. Sant Felix ne oe ket awalc’h d’ezan urzan ’vel zo dleet manati Cerfroid ; sevel reas ouspen, dre ar vro, eleiz a vanatiou-all eus e Urz.\nE venec’h, adalek an XIIIet kantved betek an XIXet, o deus diframmet daou-ugent mil den eus adre daouarn ar Vorianed ; lakomp eo bet koustet 2000 skoed, well-waz, delivran pep sklavour, ha komprenomp pegement a boan o deus bet bugale sant Felix o tastum, a zor da zor, kement gwenneg o deus bet ezom evit ober an holl vad o deus grêt.\nFelix a varvas en Cerfroid, ar 4 a viz du 1212, oajet a bemp bla ha pevar-ugent.\nAn droug a ra ar pec’hed da gorf an den\nN’eus netra ken gwaz ha kouezan dindan galloud an drouk-spered, dre ar pec’hed. Pec’hed hon tud kentan eo a zigasas ar maro war an douar ; da bep pec’hed a reomp hon unan, e lakomp ar maro da dostât primoc’h ouzimp. Pep klenved ne deu ket dre ar pec’hed, mes pep pec’hed a zigor hent d’ar c’hlenved :\n« Doue, eme ar Skritur-Zakr, a gastiz ar pec’her o lakat anezan da gouezan etre daouarn ar medisin. »\nAr pec’hed a deu da c’henel en goueled an ene, elec’h ma teu ar ouiziegez hag ar volonte d’en em skoulman an eil ouz eben. Pec’hejou a zo hag a ve peurc’hrêt eno, evel ar pec’hejou a ourgouilh ; re-all hag a ve peurc’hrêt er galon, evel ar pec’hejou a vuhanegez ; re-all hag a ve peurc’hrêt er c’horf, evel an hudurnez, ar vezventi hag al lontregez.\nAr pec’hejou peurc’hrêt er c’horf a ra droug d’an den ; kement-se a zo anat d’an holl.\nMuioc’h a dud a ve beuzet er gwer\nEget er stêr.\nDibri pe evan re, ha dibri treo re vat, a ra d’ar maro lammat war hon seuliou pell arôk m’oa dleet. Ha piou a lavaro biken, mat awalc’h, pegement a zroug a ra an hudurnez da yec’hed\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/807&oldid=141118 »


KDSK, Centre de Ressources Culturelles CeltiquesDocumenti : Ar C'hizeller hag ar vorganez ; [Heuliet gant :] ha marvailhoù all.\nQuellenangabe : Ti-embann_Embanner...\nAr C'hizeller hag ar vorganez ; [Heuliet gant :] h...\nAr C'hizeller hag ar vorganez ; [Heuliet gant :] ha marvailhoù all.\nAutori : PERU Fañch ; LE GUEN Christelle (Skeudennaouet gant) ; KLOAREG Yann-Luk (Pajennaozañ gant)\nISBN/ISSN : 978-2-36758-052-4\nCollocazione : LBR.3(PER) - Doc n. : 15098\n2016 - 83 fajenn\nDoare : Danevell(où) ; Levr evit ar grennarded ; Romantig bugale\nE-barzh/Staget : Tresadenn(où)/Skeudenn(où) ; Levrlennadur(ioù) ; Meneger an danvezioù\nDifoupet ez eus diouzh sac'had marvailhoù Fañch peadra da vagañ ijin an nen, araok ma skofe e spered etrezek bro an hunvreoù.\nBeaj vat deoc'h eta... ha plijadur ! (Hervez an diverradenn war gein al levr).\nDescrittori : 21vet kantved / Breizh / Bro Dreger / Enklask / Troioù-kaer\nURL : https://www.skolvreizh.com/index.php?page=shop.product_details&flypage=flypage_images.tpl&category_id=1&product_id=289&vmcchk=1&option=com_virtuemart&Itemid=3\n1 002992 [disponibile] YPrenotare\n2 002991 [disponibile] YPrenotare


Foeterien : Euskadi, etre mor ha menez (5-1)\nE pempvet koulzad Foeterien e tispenner roudoù 6 den yaouank, etre 18 hag 28 vloaz anezhe, o vont gant hentoù Bro Euskadi.\nAet e oa Eve, Maelle, Morwenna, Mael, Davy ha Kaou kuit, pep a 5 € an deiz en o chakodoù, da vont gant ur 1 000 kilometr bennaket. Dav e oa bet dezhe mont deus an aod d'ar menezioù, o treuziñ kêrioù bras ha kêriadennoù bihan, amzer domm warne a c'halle sevel betek 30°C a-wechoù.\nWar droad, o c'hoari biz-meud, gant an tren pe war vag o doa treuzet ar vro, loc'het anezhe diouzh Kastell La Mota e-tal Pleg-mor Gwaskogn e Donostia pe Sant-Sebastian. Graet o doa anaoudegezh gant Vitoria-Gasteiz, kêrbenn Kumuniezh Emren Euskadi, gant mirva laboused Urdaibai bet lakaet war rolloù an UNESCO. Tremenet e oant dre Guardia, ur gêr deus ar C'hrennamzer e-kreiz ar gwiniegi, dre C’hernika ivez, brudet he gwallblanedenn e-mesk tud ar bed holl gant oberenn Picasso, betek en em gavet e Peniti San Juan Gaztelugatxe ha pignat an 241 bazenn a gas d’ur gweledva dibar. E pep tennad o doa renket kemer perzh e c'hoarioù, tremen amprouennoù, diskoulmañ kevrinoù, respont da c'houlennoù a bep seurt a-benn kavet o hent ha dastum poentoù. Ha bemnoz e oa bet ret dezhe kavet bod ha boued war blas…\nRann 1 : Donostia-Getaria\nLoc’het e oa ar Foeterien deus Donostia Sant-Sebastian, deus mogerioù Kastell la Mota, e-tal Baee La Concha hag enez Santa Clara. Goude un droiad dre ar menezioù e oant en em gavet war Enez al Logodenn e Getaria.


Hiziv an deiz e vez graet Nubia eus ar vro zo e su Egipt, a-hed an Nil hag e norzh Soudan, met gwechall e oa ur rouantelezh dizalc'h.\nEured Nubiat e kostez Aswan, Egipt\nNubiz a gomz Yezhoù nubiek a renker da nebeutañ e daou skourr eus familh ar yezhoù nilez-saharek. En o zouez emañ an Nobineg, ar C'henzeg-dongalaweg, ar Midobeg ha rannyezhoù kar all komzet e lodenn norzh Menezioù Nubia e su Kordofan. Komzet e veze ar Birgideg, anezhañ un doare all, betek ar bloavezhioù 1970 da nebeutañ, en hanternoz Nyala e Darfour. Marv eo a-benn bremañ avat. Implijet eo bet an Hennubieg dre skrid en VIIIvet ha IXvet kantved, dreist-holl evit teulioù relijiel. Soñjet e vez e oa anezhañ ur stumm koshoc'h eus an Nobineg a-vremañ.\n1.2 Marevezh meroitek : Kush\n1.2.1 Roll rouaned Kush\n1.3 Nubia gristen\n1.4 Nubia hiziv\nN'o deus ket laosket sevenadurioù kentañ Nubia roudoù skrivet na ne vez ket kavet roud anezho kennebeut e-touez danevelloù bloaziek pobloù all. E-mesk sevenadurioù heverk kentañ Nubia emañ sevenadur Badari, war-lerc'h Naqada ha da-heul hini Girzah. E Girzah eo anavezet ar sevenadur kentañ dindan an anv a Strollad-A. Kempred eo, well-wazh, gant ar Iañ tierniezh en Egipt, e-tro 3100 kt JK. Strolladoù damgantreerien a oa anezho a veve diwar mesa deñved, givri ha tammoù chatal. Anavezet eo dre e lidoù douarañ hag e briajoù. Bloaziataet eo bet an ostilhoù ragistorel kavet e Nubia eus e-tro 65 000 kt JK. Kavet int bet a-hed traoñienn an Nil .\nKregiñ a reas ar sevenadur-mañ da vont war an diskar war-dro an XXVIIIvet kantved kt JK. Strollad-B a reer eus ar sevenadur zo deuet war-lerc'h. Gwechall e veze soñjet e oa deuet tud ar Strollad-B eus a lec'h all. Bremañ e kav d'an darn vrasañ eus an istorourien ne oa eus Strollad-B nemet tud Strollad-A met kalz disteroc'h o stad. Amsklaer eo abegoù kement-se, marteze diwar aloubadegoù ha preizherezh Egiptiz a grogas d'ar mare-hont.\nPa yeas war-raok ar c'henwerzh etre Nubia hag Egipt e reas kement all ar yec'hed hag ar stabilder politikel. Da vare VIvet tierniezh Egipt edo rannet Nubia en ur strobad rouantelezhioù bihan. Tabut zo c'hoazh evit gouzout ha bez' e oa pobloù ar Strollad-C a ziorroas etre e-tro 2240 kt JK ha 2150 kt JK tud deuet eus an diavaez pe disoc'h un emdroadur diabarzh. Heñvelderioù zo etre poderezh ar Strollad-A ha hini ar strolladoù B ha C. Gallout a rafe diskouez un distro eus ar Strollad-A bet argaset pe ur revival diabarzh eus arzoù diank. D'an ampoent e oa deuet ar Sahara da vezañ re grin evit bevañ Mab-den ha posupl eo e vije bet deuet kantreerien eus ar Sahara. Heverk eo poderezh ar Strollad-C dre e linennoù mentoniel engravet leuniet gant liv gwenn ha drevezadurioù kantennerezh moullet.\nKempred gant Strollad-C, met disheñvel outañ, emañ sevenadur ar Bezioù pillig, anvet evel-se abalamour d'an diskempenn ma oa o bezioù. Liammañ a reer ar Bezioù pillig ouzh lodenn reter an Nil met sklaer eo e oa keneskemm da vat etrezo ha Strollad-C. Heverk eo o foderezh dre e linennoù kizellet dizingaloc'h eget re ar Strollad-C, peurliesañ gant ichoù diginkl etre an tresoù mentoniel.\nDiwar ar Strollad-C e c'hanas ar rouantelezh kentañ a unanas ar vro dindan he beli : rouantelezh Kerma, anvet diwar anv Kerma, a c'houlakaer bezañ bet he c'hêr-benn. Pa voe lañs en-dro gant galloud Egiptiz, da vare ar Rouantelezh Nevez e krogas Egipt da vont donoc'h war-du ar su. Da vare dibenn ren Toutmosis Iañ, e 1520 kt JK e oa bet staget norzh Nubia ouzh Egipt.\nMarevezh meroitek : KushAozañ\nPennad pennañ : Kush\nNubia, hiziv an deiz\nP'en em dennas Egiptiz e laoskjont war o lerc'h un hêrezh padus a gemmeskas gant boazioù hag hengounioù ar vro a-benn reiñ rouantelezh Kush. Tud Kush a zegemeras kalz a berzhioù sevenadurel digant Egiptiz evel ar relijion hag ar boazioù da sevel piramidennoù\nPelloc'h eo padet rouantelezh Kush eget hini Egipt. E-pad ur frapad, zoken, e voe aloubet ha sujet Egipt gant Kush (e-pad marevezh ar XXVvet tierniezh pe tierniezh Kush) en VIIIvet kantved kt JK. Biskoazh ne zeuas a-benn ar Romaned da stagañ Kush ouzh o impalaeriezh. Kenwerzh a veze etre an Impalaeriezh roman ha rouantelezh Kush; eno e kave Roma goprsoudarded ivez.\nAdal ar bloavezhioù - 315 - 295 e vrasa an troc'h gant skouer sevenadurel Egipt. Kreñvoc'h eo ar roud Nubia-soudanek, dreist-holl war an dachenn politikel ha relijiel. Dindan ren Nastasen (-335 da -315) e teu Meroe da vezañ ar gêr-benn da vat e-lec'h Napata. Betek-neuze e veze c'hoazh kurunennet ha douaret ar rouaned e Napata.\nD'ar mare-se eo ma teuas war wel galloud ar c'handased anezho rouanezed tapet ganto ar galloud politikel pennañ. Testeniekaet eo meurdez o galloud hag o statud dre an titloù roueel douget ganto amprestet digant ar protokol faraonek. Setu-i : Sa-Rê, Neb-tawy ha n-swt-bity. Diskouezet eo splann gant jestr meur al lazhañ an enebourien, a verk abaoe Narmer, trec'h ar roue o ren war ar pobloù amezek. Kavet e vez un heklev anezho er Bibl ivez.\nTamm-ha-tamm, da vare ar Romaned, e tigreskas nerzh ar galloud kreiz avat ha rannet e voe ar vro etre kumuniezhioù disheñvel gant Pennoù bihan pe jeneraled e penn anezho. Pep hini anezho a oa e penn un armead goprsoudarded. En em gannañ a raent a-benn chom mestr war ar pezh eo Nubia hiziv gant an tiriadoù en-dro dezhi. Gwanaet e voe ar vro da-heul hag aesoc'h a se da dagañ.\nD'ur mare bennak eo bet sujet Nubia gant an Nobaed. Alese e c'hallje dont an anv Nubia. Met gallout a rafe an anv dont eus ar ger egiptek Nub ivez, a dalvez aour. Adal ar mare-se e vo graet Nobatae eus ar vro gant ar Romaned. Evit gwir e vefe tuet ar studiadennoù genetek bet savet da ziskouez ez eus bet redoù genoù eus ar su d'an norzh a-dreuz traoñienn an Nil.  Fedoù yezhel a ziskouez ivez e vije deuet Nubiz traoñienn an Nil eus ar su hag ar mervent. Studiadennoù istorel a seblant anataat eo en em zispartiet ar yezhoù nilez-nubiek eus familh ar yezhoù nubiek a vez komzet c'hoazh e Menezioù Nuba e Kordofan e Soudan da nebeutañ 2500 bloaz zo. \nRoll rouaned KushAozañ\nAltanersa (-653 - -643) mab Taharqa\nSenkamanisken (643 - -623)\nAnlamani (623 - -593)\nAspalta (593 - -568)\nArmantelqo (568 - -555)\nMalonaqen (555 - -542)\nAnalmaaye (542 - -538)\nAmaniastabarqa (538 - -519)\nIrike-amanote (-431 - -405), enklaskerien zo a gav dezho eo bet skoazellet Egiptiz gantañ a-benn stourm a-enep d'ar Bersed e -404.\nHarsiotef (-390 - -350)\nNastasen (-335 - -315)\nE dibenn e ren e rank rouaned Nubia talañ ouzh un aloubadeg deuet eus an hanternoz hag e rankont repuiñ pelloc'h er su e Meroe.\nArqamani (-275–-250) gantañ ez eus bet savet piramidennoù bras e Meroe\nArnekhamani (-235 – -218)\nKandas (Rouanez) Shanakdakhete (-170 – -150)\nTanyidamani (-110 - -90)\nAmanikhabale (-50 - -40)\nKandas Amanishakheto (-35 - -20)\nTeriteqas ha Kandas Amanirenas (-24-?)\nNatekamani ha Kandas Amanitore (-12/12))\nE-tro 350 eo bet aloubet ar vro gant rouantelezh etiopiat Aksoum. Freuzet eo bet ar rouantelezh nubiat. A-benn ar fin e savo teir rouantelezhig vihan en he lerc'h : Nobatia en tu norshañ, etre kentañ ha trede dourlamm an Nil, gant he c'hêr-benn Pachoras (Faras hiziv); Makuria e-kreiz, gant he c'hêr-benn Dongola gozh; ha muioc'h er su Alodia gant he c'hêr-benn e Soba (nepell eus Khartoum\nKavet ez eus bet un enskrivadur e gresianeg eus e-tro 500 war voger templ Talmis (Kalabsha) hiziv) e koun trec'h ar Roue Silko eus Nobatia war ar vBlemmied\nAnvet e voe ur Mark bennak da eskob Philae gant Athanasius eus Aleksandria a-raok e varv e 373. Diskouez a ra ar fed-mañ e oa aet tre ar relijion gristen er vro er IVe kantved dija. Notenniñ a ra Yann a Efez e oa bet gounezet roue ha noblañsoù Nobatia d'ar feiz kristen gant ur beleg monofizek anvet Juluan e-tro 545. Skrivañ a ra ivez e voe degemeret ar gristeniezh gant rouantelezh Alodia e 569. Eus e du, Yann Bisklorum a notenn e oa bet gounezet rouantelezh Makuria d'ar gatoligiezh en hevelep bloavezh. Soñjal a c'haller e oa faziet Yann a Efez neuze. Muioc'h a zouetañs a c'haller magañ c'hoazh war e desteni pa ouzer e verke kronikenn Penneskob gresian reizhkredennour Aleksandria Eutychius e 719 e oa bet treuzkaset Iliz Nubia eus an Iliz c'hresian reizhkredennour d'an Iliz koptek.\nEr VIIvet kantved e kresk galloud Makuria. En em ledañ a ra betek dont da vezañ ar galloud pennañ er biojoù. Kreñv a-walc'h eo evit lakaat un harz da emled an Islam ha pa vije bet aloubet Egipt gant an Arabed a-benn neuze. War-lerc'h meur a argadeg c'hwitet ec'h asant renerien nevez Egipt sevel un emglev gant Dogomba. Kregiñ a ra ur c'henvevañ peoc'hus hag an darempredoù kenwerzhel. C'hwec'h kantved e pado ar feur-emglev. Tamm-ha-tamm avat en em silo an Islam e Nubia dre levezon ar genwerzhourien arab. A-benn ar fin e voe trec'h an islam war ar gristeniezh.\nM'eo testeniekaet bezañs un eskob e Qasr Ibrim e 1372, e oa Faras en eskopti ivez. Sklaer eo ivez e oa deuet Iliz "roueel" Dongola da vezañ ur voskeenn a-benn 1350 pe war-dro.\nPennad pennañ : Nubiz\nDiskaret e voe gouarnerezh Dongola er XIVvet kantved. Rannet ha sujet e voe ar vro gant Egipt. Er c'hantvedoù war-lerc'h e voe aloubet ar vro meur a wech ha diazezet e voe enni meur a rouantelezh vihan. Egipt a astenne he beli war an norzh tra ma kouezhe ar su dindan renerezh Rouantelezh Sennar er XVIvet kantved. E deroù an XIXvet kantved e tapas Egipt kontrolliñ Nubia a-bezh e-pad ren Mehemet Ali. Goude-se e teuas da vezañ ur c'hondominiom boutin etre Breizh-Veur hag Egipt.\nPa echuas prantad an trevadennerezh e voe rannet Nubia etre Egipt ha Soudan.\nGant savidigezh stankell veur Aswan ha krouidigezh Lenn Nasir e voe argaset kalz Nubiz dre heg. Hiziv e c'haller kavout kêriadennoù nubiat e norzh Aswan war glann kornôg an Nil war Enez Olifantin. Niverus eo Nubiz o vevañ e kêrioù bras evel Kaero ivez.\nXXVvet tierniezh Egipt\n^ Fox, C.L., 'mtDNA analysis in ancient Nubians supports the existence of gene flow between sub-Sahara and North Africa in the Nile Valley', in Annals of Human Biology, 24, 3, 217–227. (abstract)\n^ Joseph Greenberg as cited in Thelwall (1982).\nThelwall, Robin (1978) 'Lexicostatistical relations between Nubian, Daju and Dinka', Études nubiennes: kollok Chantilly, 2-6 Gouere 1975, 265—286.\nThelwall, Robin (1982) 'Linguistic Aspects of Greater Nubian History', in Ehret, C. & Posnansky, M. (eds.) The Archeological and Linguistic Reconstruction of African History. Berkeley/Los Angeles, 39–56. stumm enlinenn\nGouennelouriezh hag addizoloidigezh Nubia an Henamzer\nAdtapet diwar « https://br.wikipedia.org/w/index.php?title=Nubia&oldid=1634793 »\nKemm diwezhañ d'an 13 Ebr 2015 da 22:31\nKemmoù diwezhañ degaset d'ar bajenn-mañ d'an 13 Ebr 2015, da 22:31.